HAMVAI KORNÉL

HÓHÉROK HAVA

két részben

Szereplők:

ROCH
JAROGNE
PHILIPPE
PATALIN
CANNÉ
HIPPO
GUINCHARD
SANSON
LAVOISIER
BLANCHARD
LAGRANGE
MÉDET
BONAPARTE
PAP
FÉRJ
JÁRÓKELŐ 1
JÁRÓKELŐ 2
NÉZŐ 1
NÉZŐ 2
NÉZŐ 3
KOLDUS
UTAS
KOCSIS
FŐNÖK
IRODISTA 1
IRODISTA 2

IRODISTA 3
IRODISTA 4
GYÓNTATÓ
JÁRÓKELŐ 3
JÁRÓKELŐ 4
SZÍNÉSZ
HELYETTES
KIKIÁLTÓ
URASÁG
TISZT
ZSANDÁR 1
ZSANDÁR 2
KIADÓ
HIVATALNOK

MME ROCH
MME SÉNAC
MME CHARPENNET
MME LAVOISIER
LILI
MINOU
NŐ
PÉNZTÁROS 1
HÖLGY
CIGÁNYLÁNY
LÁNY
PÉNZTÁROS 2
ASSZONYSÁG

Járókelők, árusok, katonák, gyászhuszárok, hangok a tömegből
1794. július, Longwy és Párizs. A játék folyamatos

Első rész
1.
Longwy. Az oltár előtt
PAP	(áldoztat) Krisztus teste.
ASSZONY	Ámen.
PAP	Krisztus teste.
KISLÁNY	Ámen.
PAP	Krisztus teste.
ROCH	Ámen.
ROCH ellép az oltártól, szájában a szentostya, lehajtott fővel hátramegy, letérdepel
ROCH	Uram, akit alázattal magamba fogadtalak, áraszd rám kegyelmedet, és oldozz fel a tett alól, amit elkövetnem a társadalom iránti kötelesség. Bocsásd meg, hogy az ítélkezést és büntetést e földön a magunk hatalmába ragadtuk, és adj bölcs belátást mindannyiunknak, hogy a te akaratod szerint cselekedjünk. Ámen.
ROCH feláll, megy a guillotine-hoz
2.
Színház előtti tér. Vérpad. Közönség. Roch talicskával, benne kosár, szerszámok. Leveti a köpenyét, alatta vértől vörös ing. Utat engednek neki a vérpadhoz
JÁRÓKELŐK	Itt van Roch!
JAROGNE	(meztelen) Hogy s mint, fiam?
ROCH	Jarogne polgártárs. Rettentő kánikula...
JAROGNE	Puritanizmus, fiam! A köztársaság pillére. Felküldtem Párizsba a javaslatomat, de még nem válaszoltak.
ROCH	Hogy mindenki így?...
JAROGNE	Mindenki így. Egyszerűség. Természetesség. A régiek tudták. Feleségek közössége. Felserdült lányok prostitúciója. Incesztus engedélyezése. Barbárnak nevezzük, ami szokatlan, lásd Montaigne.
ROCH fellép a vérpadra, előkészül. Egy hátrakötött kezű NŐ-t kísérnek át a tömegen, JAROGNE megálljt int. Állnak egymással szemben
JAROGNE	Milyen kár érted.
Biccent, a nőről letépik a blúzt, félmeztelen.
JAROGNE	Milyen szívettépően gyönyörű vagy. De mégsem fogsz hiányozni. Mégsem.
FÉRJ	Jarogne!
JAROGNE	... Polgártárs.
FÉRJ	Jarogne polgártárs. Megparancsolom a feleségemnek. Azt tesz vele, amit akar. Csak engedje el.
JAROGNE	Mit beszélsz. Mit beszélsz! Közelebb.
FÉRJ odalép. JAROGNE még közelebb inti
JAROGNE	Mit mond?
FÉRJ	Tudom, hogy ez az ostoba liba nem engedte magához. Bocsásson meg neki...
JAROGNE	Mit mondasz?... Tudod, hogy mit lehet és mit nem? Tudod?
FÉRJ	Tudom...
JAROGNE	Eleget tudsz.
FÉRJ	(pillanatnyi szünet után) Nem tudom, mire gondol.
JAROGNE	Ó, nagy hiba. De majd nem így lesz. Ezért harcolunk. Kinyílik egymásra a szemünk. Magunkra, polgártárs. Ha csak a valóságot látni merjük! Csoda lesz. Még nem merjük. De akkor. Én azért vagyok itt, hogy kivívjam. Azt a percet, amikor... senki nem mondhatja többé, nem tudom, mire gondol. Igenis, tudja csak, hogy mire gondolok. Én tudjam, hogy ő mire. Ő tudja, hogy mi ketten mire. Nincsenek titkaim. Boldog vagyok.
JAROGNE elbocsátást int, a FÉRJ-et elrántják. JAROGNE a NŐ-vel szemben
JAROGNE	Ne félj, nem érek hozzád. Hiszen nem akarod. (fejével int, hogy vihetik)
A NŐ-t felkísérik a vérpadra. A tömeg várja a kivégzést
JÁRÓKELŐ 1	Miért nem köpte pofán?
JÁRÓKELŐ 2	Száraz a szeme. Nem is sírt.
ÁRUS	Színházi távcső, egy órára három sou.
JÁRÓKELŐ 1	Három sou!
ÁRUS	Párizsban négy. 
JÁRÓKELŐ 1	Ott egy óra alatt lefejeznek ötöt. Itt meg egyet, és utána ötven percig mit csinálok ezzel a vacakkal? Nézem a verebeket a fán?
ÁRUS	Két sou.
JÁRÓKELŐ 1	Egy sou, fél órára.
ÁRUS	Micsoda? És az nekem hogy éri meg, mikor utána nincs is kivégzés? Egy sou! Fordulj föl. (arrébmegy)
JÁRÓKELŐ 2	A barom.
JÁRÓKELŐ 1	De egy messzelátó mégis kellene. Nem hülyeség.
JÁRÓKELŐ 2	Ha összehajolunk, tudnánk nézni ketten.
JÁRÓKELŐ 1	(az ÁRUS után indul) Várjál! Két sou!
A vérpadon ROCH, PHILIPPE (a segédje), NŐ
ROCH	Adj rá inget.
PHILIPPE	Honnan szedjek inget! Inget!... Nekem járna az ő inge, csak Jarogne széttépte. Én ebből élek! hogy nincsenek tekintettel!
ROCH a saját köpenyét dobja a palánkra. JAROGNE egy emelvényen
JAROGNE	Polgártársak! A mai kivégzés alkalmával a következő vívmányokat van szerencsém kihirdetni. Longwy város forradalmi törvényszéke Roch polgártárs kérelmére megrendelt egy vadonatúj pengét a guillotine-hoz, hogy a zavartalan működést lehetővé tegye. Ezen túlmenően az ítéletvégrehajtónak biztosítja azt a további kedvezményt, hogy a város területén minden döglött ló őt illeti. Éljen a Köztársaság! - Remélem, elégedett, Roch polgártárs.
ROCH	Köszönöm.
EGY HANG	Ne húzzátok az időt!
MÁSIK HANG	Jarogne, vidd arrébb azt a gusztustalan seggedet, nem látok!
JAROGNE lelép az emelvényről, PHILIPPE ráfekteti a NŐ-t a palánkra. ROCH a nyakát beigazítja a lyukba, oldalt lép
EGY HANG	Mondj valamit, mucus!
MÁSIK HANG	Várjál, Roch, öcsém, még mond valamit!
ROCH	(PHILIPPE-hez) Kicsit húzd kijjebb a fejét. 
PHILIPPE kijjebb húzza a NŐ fejét
EGY HANG	Mucus, ne csináld! Az utolsó szó jogán!
Elcsöndesednek, várnak. ROCH a karhoz lép, ő is vár
NŐ	Most mit mondjak?
Még egy másodperc, és ROCH megrántja a kart. A penge lezúdul, a NŐ feje lehull. PHILIPPE kiemeli a kosárból, ROCH feltartja a tömeg felé. Ováció. ROCH és PHILIPPE a vérpadon felnyalábolják a nőt, egy szekérbe dobják. JÁRÓKELŐ 1 és 2 a távcsővel
JÁRÓKELŐ 1	Elpirult! 
JÁRÓKELŐ 2	Micsoda!
JÁRÓKELŐ 1	Elpirult! Mikor föltartották a fejét.
JÁRÓKELŐ 2	Á, nem.
JÁRÓKELŐ 1	De. Elpirult. Lehet, hogy még látott.
JÁRÓKELŐ 2	Akkor sem pirult el, amikor letépték a blúzát.
JÁRÓKELŐ 1	De most! Nem láttad? Ez más!
JÁRÓKELŐ 2	Hogy pirul el? Normális vagy?
JÁRÓKELŐ 1	Látott! Roch!
ROCH	Uram?
JÁRÓKELŐ 1	Egy kérdésem volna. Látnak még?
ROCH	Kicsodák?
JÁRÓKELŐ 1	Amikor leválik a feje - még lát?
ROCH	(felegyenesedik, megfontolja) Nem.
JÁRÓKELŐ 1	Az a nő elpirult!
JÁRÓKELŐ 2	Jól van, gyere... Igyál valamit.
JÁRÓKELŐ 1	Szégyellte, hogy halott!...
Járókelők kimennek, tömeg oszlik. ROCH és PHILIPPE összepakolnak
ROCH	A szíjakat külön. Fűrészport cserélni. A penge...
PHILIPPE	Bízza rám, Mester.
ROCH	Nálunk vacsorázol.
PHILIPPE	Köszönöm.
ROCH	És előtte este eljöhetsz velünk a színházba. 
PHILIPPE	Igazán?... Köszönöm.
ROCH	Comus lép fel, a mágus.
PHILIPPE	A nagy Comus! Itt!
ROCH	(a guillotine felé int) Rendesen lemosni, zsírozni. Ellenőrizni fogom.
ROCH már mentében búcsút int
3.
Otthon. MME ROCH várja, kezében levéllel
MME ROCH	Tessék.
ROCH	Felbontottad.
MME ROCH	Nem.
ROCH	Fel van bontva! Hogy mered felbontani a levelemet!
MME ROCH	Nem bontottam fel.
ROCH	Soha többé ne történjen meg. Érted? Soha.
MME ROCH	Hányszor történt meg eddig? Hány levelet kapsz? 
ROCH	Nem az, hogy hányat!
MME ROCH	Mit nem szabad tudnom?
ROCH	Nem az, hogy mit nem! Az elv!
MME ROCH	Az elv... Nem is tudsz olvasni. Én fogom felolvasni neked.
ROCH	Akkor is én bontom fel a rohadt leveleimet!
Kitépi a levelet MME ROCH kezéből, széthajtogatja, nézi. MME ROCH a fejébe nyom egy kalapot, ráad egy felöltőt
ROCH	Na. Honnan jött?
MME ROCH	Párizsból. 
ROCH	Hova vagyok írva?
MME ROCH	(mutatja) Ide. De most már sietnünk kell. A nagy Comus!... Azt mondják, először eltüntet egy lányt, aztán a kezét beveszi a szájába, először csak az ujjait, utána csuklóig, utána könyékig, és végül lenyeli saját magát.
Karonfogva színházba mennek
4.
A színház előtti tér
ROCH	Nem megyek Feurs-be.
MME ROCH	Kineveztek. Büszke vagyok rád.
ROCH	Miért neveztek ki? És Longwyban ki lesz?
MME ROCH	Ők jobban tudják. Ide elég akárki. Feurs, az más. Tudnak rólad. Hogy te vagy a legjobb.
ROCH	Én vagyok a legjobb?
MME ROCH	Biztosan.
ROCH	Jó vagyok. Igen, azt hiszem, jó vagyok. Nagyon lelkiismeretes vagyok.
Nézők gyülekeznek
MME ROCH	Ők tudják.
ROCH	De honnan tudják?...
NÉZŐ 1	Itt van Roch.
NÉZŐ 2	Hódol a művészetnek.
ROCH	Jó estét.
NÉZŐ 3	Menj haza szépen.
ROCH	Kérem. A nagy Comus... Van jegyem.
NÉZŐ 1	Van jegye.
NÉZŐ 2	Váltsd vissza. Sokaknak nem jutott.
MME ROCH	Menjünk innen.
ROCH	Dehogyis. Mit akarnak, kérem?
NÉZŐ 2	Váltsd vissza a jegyedet, és menj haza.
ROCH	De miért? Miért mondja?
MME ROCH	Menjünk, kérlek.
NÉZŐ 2	(lassan) Váltsd vissza a jegyedet, és menj haza. Roch. Érted.
ROCH	Egyáltalán nem értem, uram.
MME ROCH	Már nem akarom megnézni. Nem érzem jól magam. Menjünk.
ROCH lassan megfordul, belekarol MME ROCH-ba. Indulna
NÉZŐ 2	Roch!
ROCH visszafordul
NÉZŐ 2	Váltsd vissza a jegyedet. Sokaknak nem jutott. 
ROCH lassan a kasszához megy. Pénzcsörgés, megfordul, markában érmék
PÉNZTÁROS 1	Három jegy, tizenkettedik sor!
Tülekedés a kasszánál. ROCH visszatér MME ROCH-hoz, belekarol. NÉZŐ 1 mutatja, hogy egy KOLDUS ül a falnál, előtte kalap. ROCH a kalapba ejti a pénzt
KOLDUS	Isten fizesse meg. 
NÉZŐ 1	Minden jót, Roch.
NÉZŐ 3	Kellemes szép estét.
NÉZŐ 2	És magának is, asszonyom.
ROCH és MME ROCH hazafelé mennek
PHILIPPE	Mester! Madame!
MME ROCH	Philippe. Jöjjön, biztosan éhes.
PHILIPPE	És Comus?...
ROCH	Fontosabb dolgok vannak. Holnap elutazom.
Hazamennek
5.
Otthon. A vacsoraasztalnál
MME ROCH	Párizsban veszed fel a papírokat. Egy éjszakát töltesz...
ROCH	(közbevág) Nem küldtek előleget?
MME ROCH	Majd Párizsban adnak. A Tuileriákban kell jelentkezned, a polgári adminisztrációs bizottságnál. Egy éjszakát töltesz ott, a Croissant Hotelben. Croissant utca. Másnap délben indulsz tovább Feurs-be.
PHILIPPE	Nagyon hiányozni fog, Mester.
ROCH	Hm.
PHILIPPE	Én fel is mondok. Mással nem dolgozom.
ROCH	Ugyan. Ostobaság. Megtiltom.
PHILIPPE	Nem tudja megtiltani, Mester. Hazamegyek a falumba. Hónapok óta keresnek sekrestyést. - Köszönöm a vacsorát.
PHILIPPE kimegy
ROCH	És te?
MME ROCH	Majd Feurs-ből üzensz, ha berendezkedtél. Eladom a házat, és utánad megyek a gyerekekkel.
ROCH	Kilenc éve nem volt nap, hogy ne láttalak volna.
MME ROCH	Megcsalhatsz.
ROCH	Nem csallak meg.
MME ROCH	Jó.
ROCH	Miért beszélünk erről? Miért csalnálak meg? Kivel?
MME ROCH	Kivel...
ROCH	Igen, kivel! Hogy mondhatsz ilyet!
MME ROCH	Ne haragudj.
ROCH	Hogy jön ez ide! Nem ez a lényeg. Miért nem azt mondod, hogy szeretsz! Philippe tudta mondani, hogy hiányozni fogok. Te miért nem tudod mondani?
MME ROCH	Nem akarom, hogy sírjak.
ROCH	De sírjál. Ez nagyon fontos nap az életünkben. Elszakadunk egymástól. Miért nem sírsz?
6.
JAROGNE a kocsmából
JAROGNE	Roch!
ROCH	Jarogne polgártárs.
JAROGNE	Hallom, elmész, fiam.
ROCH	Parancsot kaptam.
JAROGNE	Nekem nem is szóltál volna? Úgy kell megtudnom?
ROCH	De igen. Nem.
JAROGNE	Ünnepelünk. Hm? Megünnepeljük! Hm? Kinevezés, az anyja istállóját!
ROCH	Össze kell pakolnom, uram. A feleségemtől szeretnék elbúcsúzni.
JAROGNE	Bort Roch-nak! - Csak felhajtjuk, aztán mehetsz vissza az asszonyhoz. Ne sérts meg, Roch.
MME ROCH	Majd én összepakolok.
Roch átmegy a kocsmába. Isznak. MME ROCH otthon pakol
ROCH	Köszönöm.
JAROGNE	Számoljuk ki, hogy jó-e neked. Hogy elmész. Nagyon precíz módszer lett feltalálva, lásd Bentham. Hogy eldöntsük, az adott helyzetben mi a helyes eljárás, a következő szempontokat kell figyelembe venni: mennyi élvezettel és mennyi fájdalommal jár. 
ROCH	Amíg beszél, rád gondolok.
MME ROCH	(pakol) Tudom, hogy rám gondolsz.
JAROGNE	Ezt meghatározza az intenzitás, az időtartam, a bizonyosság, az elérhetőség, a termékenység, a tisztaság, a kiterjedés. Összességében úgy nevezzük, a hedonisztikus kalkulus. 
ROCH	Be fogok rúgni, polgártárs.
JAROGNE	Nagyszerű. (újra tölt) Tehát mi a te missziódnak a hedonisztikus kalkulusa, Roch?
ROCH	Nem tudom. Mennem kell így is úgy is. Nem számít, hogy mi a kalkulusa.
JAROGNE	Hogyhogy! Itt maradok egy kurva hóhér nélkül. Kész tragédia. Ha ez se nekem nem jó, se neked, visszaírunk Párizsba, hogy dugják a seggükbe az áthelyezésedet.
ROCH	Le akarom rántani a szoknyádat. Elfenekelni téged, míg már vörös a feneked, és lihegsz és sikongatsz a gyönyörtől.
MME ROCH	Igen!
JAROGNE	Na de erre mi lesz? Visszaírnak, hogy még gyorsan fejezzél le engem is, aztán menjél mégiscsak. Igazad van, Roch. Le vagyunk mi szarva.
MME ROCH	És aztán hátulról akarom. Veszettül. Marjon a csípőmbe az ujjad. Véres legyen a körmöd alatt. Nyársalj fel. Haljak bele.
ROCH	Igen...
JAROGNE	(részeg, újra tölt) Igyál még!
ROCH	(részeg) Nem bírok. 
JAROGNE	Mondj el nekem egy titkot búcsúzóul.
ROCH	Mi?
JAROGNE	Mondj el egy titkot. Barátok vagyunk vagy nem?
ROCH	Barátok. De te is!
JAROGNE	Jó.
ROCH	Nem jut eszembe.
JAROGNE	Na.
ROCH	Na. Például... Nagy titkot?
JAROGNE	Nagy.
ROCH	Mióta hallottam, hogy felszálltak légballonnal a levegőbe... Én is fel szeretnék szállni. Akkor is felszállnék... ha soha többet nem tudnék leszállni. Ha elvinne az égbe.
JAROGNE	Ez a nagy titok?
ROCH	Ez.
JAROGNE megvetően fúj, az asztalra borul. ROCH megrázza
ROCH	Most te.
JAROGNE	Mi? Ja... Tetszik a feleséged.
ROCH	A feleségem... Haza kell mennem. A francba...
ROCH is az asztalra borul. Jön MME ROCH kofferral
MME ROCH	Kelj fel. Indulnod kell.
ROCH	Elaludtam.
MME ROCH	Vár a postakocsi. Összekészítettem mindent.
ROCH	Úristen.
7.
Postakocsi. ROCH és MME ROCH felteszik a koffert
ROCH	Ne haragudj. Bocsáss meg.
MME ROCH	A gyerekek is csókolnak.
ROCH	Én is őket.
MME ROCH	Isten veled.
ROCH beszáll a postakocsiba. PATALIN, UTAS, HÖLGY
PATALIN	És azt tudják-e, hogy a kacsahápogásnak nincsen visszhangja? Rendkívül érdekes.
UTAS	Hagyjon már aludni.
PATALIN	Tessék csak. Ha fényes nappal tetszik, tessék csak.
UTAS	Egész éjjel beszélt, Monsieur.
PATALIN	Patalin, szolgálatára. Azért ezek csoda dolgok. Csak még egy példa. Megfog egy kaméleont, beteszi egy sötét dobozba. De még előtte leragasztja a szemét, ez fontos. Na most, elviszi valahova jó messzire. Kiengedi a dobozból. Mi történik? A leragasztott szemű kaméleon kérem szépen megváltoztatja a színét meg a csíkjait. Hogy tökéletesen idomuljon a környezethez, amit sose látott!
ROCH	Tényleg?
PATALIN	Amit sose látott, ugye? Rendkívül érdekes.
ROCH	Hogy lehet az?
PATALIN	Hogy lehet, ugye. Hogy lehet? A Jóisten tudja egyedül.
HÖLGY	Mondja, ne haragudjon... Kérdezhetek valamit?
PATALIN	Tessék csak.
HÖLGY	Magának semmi gondja nincs a világon?
PATALIN	Hogyhogy, kérem? Nem értem.
HÖLGY	Hát csak úgy csodálom. Hogy egész úton egyfolytában örvendezik. Jó magának.
PATALIN	Nem örvendezek. Egyáltalában nem jó nekem. Kikérem magamnak.
HÖLGY	Bocsánat.
PATALIN	Volt már Párizsban?
ROCH	Nem. Még soha.
PATALIN	Á. Én se. Hm. Rendkívül érdekes.
UTAS	Megkérhetem, hogy ne mondja azt folyton, hogy rendkívül érdekes? Nem tudom elviselni, kérem. Irigylem... Hogy miért nem nekem jutott eszembe mondogatni, hogy rendkívül érdekes. Mindig szerettem volna, hogy legyen egy szavajárásom, de sose lett.
PATALIN	Valóban?... Rend... (elharapja)
UTAS	Köszönöm. (bólint, becsukja a szemét)
PATALIN ütődötten ül. Csönd.
HÖLGY	(UTAS-hoz) Maga zseniális. Hogy hívják?
UTAS	Patalin.
PATALIN	Valóban?... Rend... (elharapja)
HÖLGY	(UTAS-hoz) Amikor legközelebb megállunk, megdughat.
HÖLGY, UTAS alszik. PATALIN meredten néz maga elé
ROCH	Kedves Louise. Most sajnálom igazán, hogy nem tudok írni. Így memorizálnom kell az első levelemet, amit valaha küldök neked. De Párizsban első dolgom lesz, hogy keresek valakit, aki leírja. Hülyeség, már Párizsból küldöm. De Párizsban első dolgom volt, hogy kerestem valakit, aki leírja. Most számtalan teendőm van, majd írok később. Ezerszer csókol, Jean-Pierre.
8.
Párizsi utca. KOCSIS nyitja az ajtót
KOCSIS	Jó reggelt kívánok. Párizs! Megérkeztünk. Rue de Bourgogne.
ROCH, PATALIN, UTAS, lekászálódnak
HÖLGY	(lelépne, felsikkant, visszakapja a lábát) Mi ez?
UTAS	(lenéz) Itt szimbolice vér van a földön.
KOCSIS	Itt nem szimbolice van vér, Monsieur. Idáig hordják a talpukon.
UTAS	Hát akkor mi most visszahordjuk, mit szól, Madame? (lesegíti a HÖLGY-et) Fel a place de la Revolutionra! Turisztikailag megtekintjük a guillotine-t. Lehet, hogy még egy-két kivégzést is elkapunk...
KOCSIS	Az csak tíz után...
KOCSIS segít lepakolni a koffereket
UTAS	Hát akkor először dugunk. Szopsz?
HÖLGY	Csak ha nyalsz.
UTAS	Nyelsz is?
HÖLGY	Ha nem ettél spárgát.
UTAS	Hát, minden jót, uraim.
UTAS karját nyújtja a HÖLGY-nek, elmennek. KOCSIS elmegy
PATALIN	(kinyitott kofferjét nézi) Te jó isten. A feleségem ruháit hoztam magammal.
ROCH	(nyitja a saját kofferjét) Én nem.
PATALIN	Elcseréltük. Ilyen pechet! A feleségem az anyjához utazott, én meg üzleti ügyben... 
ROCH	Aha.
PATALIN	Rendkívül érdekes üzlet, mondanom se kell. Feltalálókat vásárolok.
ROCH	Hogyan?
PATALIN	Tudja, mi minden nincs még feltalálva?
ROCH	Nem.
PATALIN	Rengeteg.
ROCH	Például?
PATALIN	Honnan tudjam? Erre kellenek ezek a nyomorultak. Ezeknek ilyen furán jár az agyuk. Hogy mi hiányozna, ha nem volna, ha tudnánk, hogy van.
ROCH	Értem.
PATALIN	Na most ezek hálásak, hogy fizetek nekik, hogy csinálják, amit amúgy is csinálnának, ha éhen pusztulnak is... Csak éppen kizárólagos forgalmazási szerződést kérek cserébe. Abból is kapnak százalékot, a név az övék, a szabadalmi törvénynek meg van felelve... Lényeg, hogy ha csak egy nagy húzás bejön, máris én vagyok a leggazdagabb a világon. Mondok egy szemléletes példát. Ha nem volna kerék, maga fel tudná találni?
ROCH	(gondolkozik) Fel.
PATALIN	Ne bosszantson. Nem tudná feltalálni.
ROCH	Nem?
PATALIN	Mert eszébe se jutna, hogy fel kell találni, az ég szerelmére! De nekik igen. És aztán az egész világ tőlem venne kereket. 
ROCH	Tényleg? Gratulálok.
PATALIN	Idefigyeljen. Nekem nincs időm most ruhákat csináltatni. Azt megérti, hogy fontos tárgyalásokon nem jelenhetek meg női ruhában. Adja el nekem a ruháit.
ROCH	Hogy képzeli.
PATALIN	Megduplázom az összeget.
ROCH	Az úgy mennyi?
PATALIN	Ötven livre.
ROCH	Hm.
PATALIN	Plusz odaadom a feleségem ruháit, azt is eladja, az még száz. 
ROCH	Hm.
PATALIN	Plusz ha gazdag leszek, busásan megjutalmazom. Hol találom meg, Monsieur...?
ROCH	Jean-Pierre Roch, kérem. Feurs-ben.
Kezet ráznak, kicserélik a bőröndjeiket, PATALIN ROCH kezébe számolja a pénzt
PATALIN	Feltétlen hírt adok magamról. Nagy jót tett velem, Monsieur. Ég áldja.
PATALIN elmegy. ROCH megy a szállodába
9.
Croissant szálló étterme. CANNÉ és HIPPO az asztalnál, boroskupákkal
ROCH	Jó napot kívánok. Ez a Croissant szálló? Már eltévedtem vagy tízszer...
CANNÉ	Te ki vagy?
ROCH	Én? Roch. 
CANNÉ	Honnan?
ROCH	Longwyből.
CANNÉ	Üljél le.
ROCH leül.
HIPPO	Tudod, ki Sanson.
ROCH	A Mester? A párizsi ítéletvégrehajtó?
HIPPO	Megöljük. Benne vagy?
ROCH	Nem értem.
HIPPO	Idehallgass. Mi hóhérok fogjunk össze.
ROCH	Ti is...?
HIPPO	A legnagyobb káosz van. A legnagyobb igazságtalanság. Cannénak -
CANNÉ	Majd én elmondom. Négy áthelyezésem volt az elmúlt egy hónapban. Négy. Mind a négy állást betöltötték, mire odaértem. Szép? Hippo meg -
HIPPO	Én Sansonhoz jöttem segédnek. De azt mondja, nem tud fizetni.
ROCH	Minálunk az elítéltek ruhái...
HIPPO	Minálunk!... Öcsém. A párizsi kurva anyjukat ezeknek, Chaumette reformja óta itt a ruhákat a temetőből visszahajózzák a Szegénykórházba.
ROCH	Hallatlan.
HIPPO	Itt vagyunk egy rohadt fillér nélkül. Döglünk éhen. A legnagyobb igazságtalanság.
CANNÉ	Úgyhogy megöljük Sansont.
ROCH	De miért Sansont?
CANNÉ	Hát kit öljünk meg? 
ROCH	Nem tudom.
CANNÉ	Sanson monopolizálja Párizst. Ide nem egy hóhér kell, ennyi elítéltre, hanem kettő. Vagy három. De Sanson mozdíthatatlan. Benyalta magát mindenhova. Azt hiszik, hogy ő a szakma.
HIPPO	Átvesszük Párizst. Gondolkozzál.
ROCH	Jó.
ROCH a kofferral felmegy a szobájába
10.
Croissant szálló, ROCH szobája.
ROCH	Marhák.
Leteszi a koffert az ágyra. Kinyitja. Nézi. Női ruhákat emel ki, cipőket. Alsóneműt. Maga köré kanyarít egy szoknyát. A falról leemel egy kis tükröt, nézegeti magát. A szoknyát visszadobja a kofferbe. MME SÉNAC jön
MME SÉNAC	Monsieur Roch.
ROCH	Madame Sénac?
MME SÉNAC	Éjszakára lány? Fiú? Kutya?
ROCH	Nem, köszönöm. Kutya?
MME SÉNAC	Be van tanítva. Lehet lány és kutya együtt. Vagy...
ROCH	Én hiszek Istenben.
MME SÉNAC	Én is. (leül) Nem akar beszélgetni?
ROCH	De. Egy kicsit.
MME SÉNAC	Nem találgatok, hogy ki maga.
ROCH	Senki. (gyorsan becsukja a koffert) Ezek nem...
MME SÉNAC	Ugyan, hagyja. Beszélgessünk Istenről.
ROCH	Jó.
MME SÉNAC	Isten szép?
ROCH	Fogalmam sincs.
MME SÉNAC	Én egy macskát órákig el bírok nézni. Ahogy a macska mozdulatlanul egy liliomcsokorba hajtja a fejét. Abból gondolom, hogy Istent a végtelenségig lehet nézni.
ROCH	Biztosan.
MME SÉNAC	Azt mondja meg, ha az ember a túlvilágon van, a mennyországban - mert látja, én most gondolok a mennyországra - akkor gondol-e vissza ide?
ROCH	Nem tudom.
MME SÉNAC	Hogy itt mit csinált. Mint amikor az ember reggel felébred, tudja... És emlékszik még egy kicsit, hogy mit álmodott. De aztán elfelejti. És amikor bejut a mennyországba... Lehet, hogy emlékszik még egy kicsit, de aztán elfelejti ugyanúgy.
ROCH	Nem tudom.
MME SÉNAC	Butaságokat beszélek.
ROCH	Dehogy.
MME SÉNAC	Mire gondol?
ROCH	Magáról álmodtam múlt éjjel. A postakocsin, idefelé. 
MME SÉNAC	És mit álmodott?
ROCH	Benyúltam a... 
MME SÉNAC	Puncimba.
ROCH	Igen. És tövisek voltak belül.
MME SÉNAC	Az nem én voltam.
ROCH	Nem.
MME SÉNAC	(feláll) Érezze jól magát nálunk.
ROCH	Köszönöm.
MME SÉNAC kimegy
ROCH	Kedves Louise. Szerencsésen megérkeztem. Ha Jarogne kúr, dögölj meg.
ROCH felkapja a koffert. Megy a Tuileriákba
11.
Párizsi utca
CIGÁNYLÁNY	Monsieur!
ROCH	Mi az?
CIGÁNYLÁNY	Jósolok magának.
ROCH	Mit?
CIGÁNYLÁNY	Jövőt, mit.
ROCH	Ne nekem jósolj. Hanem magadnak.
CIGÁNYLÁNY	Menjen már.
ROCH	Megfizetem. (pénzt ad) Halljuk.
CIGÁNYLÁNY	(nézi a saját tenyerét) Még idén lesz egy nagy szerelmem. A nevében T betű van. Egyenruhás, szomorú, barna ember. Teherbe is esek tőle. Kisfiú, de beteg. Aztán három éven belül meghalok. 
ROCH	Köszönöm.
ROCH továbbmegy
12.
A Tuileriákban. Iroda. Felfordulás. Irodisták aktákkal, levelekkel, pecsétnyomókkal. FŐNÖK az íróasztal mögött. ROCH megáll, vár, hogy sorra kerüljön
IRODISTA 1	Leduc jelentése. Az emberek szeretnék, ha a kivégzési menet felgyorsulna... Háromnegyed óra is sok, nemhogy másfél, mint már példa volt rá... Az egész útvonalon a boltosok panaszkodnak, hogy órákra be kell zárniuk...
FŐNÖK	Holnap. 
IRODISTA 2	Sanson petíciója a Nemzetgyűléshez, tárgy akadémiai indítvány, hogy a szót, “bakó” töröljék a szótárból, mi a helyzet... Sanson heti jelentése, a guillotine karbantartását az eddigi költségtérítés nem fedezi... Ennek folyománya, petíció a törvénykezési bizottsághoz, a kormánytól havi ötven livre-t kér határozatilag...
FŐNÖK	Az évi hatszáz! Ez bolond. Egy munka nélküli hóhér éves segélye...
IRODISTA 2	Azt úgyse fizetjük...
FŐNÖK	Mi az, hogy nem fizetjük, a Konvent kilencvenhárom június 13-i rendelete...
IRODISTA 2	Tizennégy kérelem, nulla utalás.
FŐNÖK	Tizennégy!... Mi a jóisten folyik itt? Mit csinálnak ezek? Egész hóhérkérdés Guinchard-hoz, beszámolót szerdára.
ROCH	(a levelét adná) Jó napot kívánok...
FŐNÖK	Ki maga?
IRODISTA 3	Débert jelentése, Lavoisier-nek nyoma veszett, a városfalon nem jut át. 
FŐNÖK	Botrány. Még négy embert Débert mellé. Lavoisier ügye Lecolle-hoz. 
ROCH	Jó napot kívánok.
FŐNÖK	Mit akar?
ROCH	Jött nekem egy áthelyezésem...
FŐNÖK	Adja ide... Ítéletvégrehajtó, miért nem mondja? Guinchard, folyosó végén jobbra. (visszaadja a levelet)
IRODISTA 4	Letartóztatták Robespierre-t.
FŐNÖK	Micsoda?! Most?
IRODISTA 4	Tíz perce. Bourdon és Barras. Már hozzák a Tuileriákba.
FŐNÖK	A jó kurva mindenit. Mindig ebéd előtt! Hogy én soha ebben a kurva életben nem tudok ebédelni!
ROCH	Melyik végén jobbra?
FŐNÖK	Jobbra végén jobbra. Második ajtó. Tűnjön már el.
ROCH átmegy Guinchard irodájába
13.
GUINCHARD irodája. GUINCHARD papírokkal megrakott íróasztal mögött. MME CHARPENNET-vel beszél. ROCH sorbaáll
GUINCHARD	Asszonyom, kezdjük elölről, micsoda a maga férje?
MME CHARPENNET	Halott.
GUINCHARD	Halott. Nekem valami problémát mondjon. Az a probléma, amit meg lehet oldani.
MME CHARPENNET	Július huszonkettedikén...
GUINCHARD	Thermidor negyedikén... Tisztára logikus, a hőség hava, tessék kinézni az ablakon, tessék megtanulni...
MME CHARPENNET	Szóval Sanson ítéletvégrehajtó Desmorets nevű segédje... amikor Ayen hercegné fejét feltartotta a közönségnek, rosszul lépett, és a fejjel együtt leesett a vérpadról.
GUINCHARD	Igen. Desmorets-et elmarasztaltuk... hivatali tevékenység körében történt veszélyeztetés... És áthelyeztük Grenoble-ba. Valaki megsérült, úgy tudom.
MME CHARPENNET	A férjem, Jacques Charpennet. Desmorets ugyanis tizenkét láb magasból...
GUINCHARD	Négy méter...
MME CHARPENNET	Pontosan a férjemre zuhant, aki emiatt maga is elesett, koponyáját törte, és három órával később meghalt.
GUINCHARD	Meg? 
MME CHARPENNET	Meg. Kártérítést követelek.
GUINCHARD	Kitől?
MME CHARPENNET	Nem tudom. 
GUINCHARD	Értem. Nyújtsa be írásban. Csatolja a halottkém jelentését. Kitalálunk valamit. Következő.
MME CHARPENNET elmegy
ROCH	Jó napot kívánok. (átadja a levelet) Áthelyezési ügyben.
IRODISTA 4	Guinchard!
GUINCHARD	Nem érek rá.
IRODISTA 4	Megbukott Robespierre!
GUINCHARD	(lecsapja a levelet az asztalra) Mi?
IRODISTA 4	Fél órán belül itt vannak. Saint-Just, Dumas, Payan, mindenki.
GUINCHARD	Nem igaz!... (ROCH-hoz) Ne haragudjon... Átmenetileg zárunk. Vissza tud jönni később?
ROCH	Mikor?
GUINCHARD	Holnap?
ROCH	Holnap nekem tovább kéne utaznom...
GUINCHARD	Holnap tizenegy. Még egyszer elnézést... (elindul)
ROCH	A levelem...
GUINCHARD	Vegye el az asztalról.
GUINCHARD kirohan
ROCH	De melyik...
ROCH az asztalhoz lép, nézegeti a papírokat. Felvesz hármat
ROCH	Hova vagyok írva? A francba. (nagyon nézi, aztán mind a hármat visszateszi)
ROCH indul vissza a szállodába
14.
Park. A padon MME CHARPENNET. ROCH megtorpan
ROCH	Üdvözlöm...
MME CHARPENNET kérdőn felpillant
ROCH	Az irodában... maga mögött álltam. Madame Charpennet?... 
MME CHARPENNET bólint
ROCH	Leülhetek?
MME CHARPENNET	Tessék.
ROCH	(leül) Megengedi, Jean-Pierre Roch. Hallom, a férje... Szörnyűség ... Nem tudom, szegény... Mindig ilyen peches volt, vagy most először?... (szünet) Elnézést. (szünet) Szép a park. Nagyon szép. Rettentő kánikula. De a park... Kis tavacska, kacsák. Azt tudta, hogy a kacsahápogásnak nincs visszhangja? (szünet) Nem akarom zavarni, csak erre sétáltam hazafelé, hát megláttam, micsoda véletlen, mondom... (szünet, kinyitja a koffert) Van eladó női ruhám. Csinosak.
MME CHARPENNET	Nem kérek.
ROCH	Nem. Csak hátha tudja. Csinosak. Nem vagyok ismerős Párizsban, hol tudnám eladni?
MME CHARPENNET	A piacon.
ROCH	A piacon. Hol a piac?
MME CHARPENNET	Mindenhol. Milyen kereskedő maga. Ha a piacot nem tudja, mit tud?
ROCH	Nem vagyok kereskedő. Ítéletvégrehajtó vagyok.
MME CHARPENNET	És ezt így mondja.
ROCH	Hogy?
MME CHARPENNET	(szünet) Mindegy. Legalább maga vízszintesen közlekedik.
ROCH	Vízszintesen. Ja igen. Hát irtózatos pech. Százezerből egy, én mondom. Hogy valaki úgy haljon meg, hogy a fejére esik egy hóhér. (szünet) Elnézést.
MME CHARPENNET	Nem kérek a véres gönceiből, uram. Köszönöm. 
ROCH	Ja értem. Nem véres. Hosszú történet. Egy hölgyé, aki meglátogatta az anyját. De én nem ismerem.
MME CHARPENNET	Kiről beszélgetünk most, uram?
ROCH	Bizonyos Madame Patalin. (kérdőn néz MME CHARPENNET-re) Nem. A férjét ismerem. Rendkívül érdekes ember. Mindenfélét beszél össze-vissza. Kaméleonok, feltalálók. (szünet) Hát... (szünet) Nem bírok elmenni.
MME CHARPENNET	Nem éltünk jól. Az urammal. Bevezették a válást, el akartam válni. De nem váltam el. Legyek egyedül?
ROCH	Egyedül?
MME CHARPENNET	Hát így. Ahogy most mégis.
ROCH	Igen. Egyedül egy házban?
MME CHARPENNET	Ház, az túlzás. Félemelet. Fél félemelet.
ROCH	Ja. Értem.
MME CHARPENNET	Mi lesz velem?
ROCH	Nem tudom.
MME CHARPENNET	Nem kell mindig válaszolni.
ROCH	Én soha nem éltem egyedül. Nem tudom, milyen. Néha arra gondolok, hogy mire gondolnék, ha egyedül lennék. Nem is úgy értem, hogy teljesen magányosan. Hanem ha lenne egy órám, vagy három. Amikor leülnék egyedül, és gondolhatnék bármire. Nem tudom, mire gondolnék. Kíváncsi vagyok.
MME CHARPENNET	Én el akarok aludni.
ROCH	Hogyan?
MME CHARPENNET	Szeretek aludni. Mit nem ért? Aludni.
ROCH	Aludni, tudom.
MME CHARPENNET	Nem azért, hogy mit álmodok, hanem hogy alszom. Csak most túl meleg van éjjel is.
ROCH	Túl meleg. Majd jön a vihar.
MME CHARPENNET	Vihar?
ROCH	Északkeleti szél, felhőszakadás.
MME CHARPENNET	Honnan tudja?
ROCH	Lehet tudni. Mindig jön.
MME CHARPENNET	Maga hová való?
ROCH	Longwybe. Kicsi városka. Semmi nincs. De a napokban fellépett a nagy Comus. A mágus. (szünet) Csoda volt.
MME CHARPENNET	Gondolom. A híres mutatványa, hogy eltűnik.
ROCH	Eltűnik. Egy pillanat - és eltűnik.
MME CHARPENNET	Felhördült a közönség!
ROCH	Felhördült! Tapsoltak, kiabáltak! Bravó! Bravó!
MME CHARPENNET	De már kinek kiabáltak, amikor nem is volt ott! A hűlt helyének!
ROCH	A hűlt helyének!
MME CHARPENNET	Milyen különös. Tudja, mire gondolok? Hogy milyen lehet eltűnve. Mikor eltűnik, és mielőtt visszajönne, hogy meghajoljon. Nem az a fontos, hogy hol van - hanem hogy senki nem tudja, hol van.
ROCH	Igen. Rendkívül érdekes.
MME CHARPENNET	És mindenki akarja tudni. Így eltűnve. Milyen titokzatos. Milyen bűvös érzés lehet. Ha én eltűnnék, senki nem akarná tudni, hol vagyok. Én most elbújhatnék a bokorba, és senki se keresne. Sőt, hát hogy akár itt ülök a padon, és senki se keres. Akárki lát, és mégis el vagyok tűnve. De nem erről beszélek.
ROCH	Nem.
MME CHARPENNET	De ha Comus úgy eltűnne, hogy nem is jönne vissza soha? A szemünk láttára kámforrá válna, de nem jönne vissza meghajolni? Mit gondol? Még várnánk, aztán hazamennénk. Nem kerülne elő. Megírnák az újságok, hogy Comus eltűnt. Mindenki csak várná vissza. Hol fog felbukkanni? De ő sehol. Múlik az idő... Elfelejtjük. Meghalunk.
ROCH	Rendkívül érdekes.
MME CHARPENNET	Kérem, ne mondja többször, hogy rendkívül érdekes. Idegesítő.
ROCH	Elnézést.
MME CHARPENNET	Szóval... Meghalunk, már nem emlékszik rá senki. És akkor egy történész kiássa a régi újságokat. Comus száz éve eltűnt! Ír egy cikket. Megint várják vissza. De most már... misztikusan. Megint nem jön. Az még mindig a mutatvány? Meddig tart egy mutatvány?
Csönd
MME CHARPENNET	Maga szájról olvas?
ROCH	Bocsánatot kérek. Magának van a legszebb szája, amit életemben láttam.
MME CHARPENNET	Hm. Kedves.
ROCH	Nem... Ne értse félre. Feleségem van.
MME CHARPENNET	Persze. (szünet) Holnap is itt leszek. Ha nincs vihar.
ROCH	Holnap nekem már... tovább kell mennem Feurs-be. 
MME CHARPENNET	Értem. (feláll) Hát jó utat.
ROCH	Köszönöm szépen.
MME CHARPENNET kimegy. ROCH is feláll, fogja a kofferjét, visszamegy a szállodába
15.
Croissant szálló étterme. Az asztal körül HIPPO, CANNÉ, SANSON isznak
CANNÉ	Roch!
HIPPO	Roch, itt a Mester! Mester, ez Roch Longwyből.
ROCH	Sanson mester. 
SANSON	Apádat ismerem. Hogy van? Öreg már.
ROCH	Meghalt.
SANSON	Jó ember volt. Elméleti ember. Tizennégy év alatt egy munkája nem akadt. Aztán mikor egyszer akadt, úgy beszart tőle, hogy beteget jelentett, és áthívta Dallenbourgot Metzből. 
ROCH	Beteg volt. Nem beszart.
SANSON	Jól van akkor. Igyál. Nem akartam bántani. Elméleti ember volt, mondom. Tanulmányozta az anatómiát. Sebészekkel beszélt. Fejeztél te pallossal?
ROCH	Igen. Kettőt.
SANSON	Volt nekem egy nagyon zűrös munkám, még hatvanhatban, Lally-Tollendal. Hideg ráz, ha rágondolok. Csapok, semmi, üvölt, ömlik a vére. Csapok még egyszer, bukik előre, de még ott van. Apámnak kellett átvenni. Azt a szégyent. Na most, hogy mit csináltam rosszul. Apám jól csinálta, de nem tudta elmagyarázni. A te apád igen. Rossz szögben tartottam a pallost. A nyaki csigolyák részben fedik egymást. Nem könnyű átütni merőlegesen. Hanem kicsit rézsút. Apád tudta. Az olasz mannaiát meg a skót Maident is meg kellett erősíteni súlyokkal, apád mutogatta a rajzokat, magyarázott. Hogy így sem volt elég sokszor. De ha konvex lenne a penge, átvágná a nyakat könnyedén. Még jóval doktor Louis előtt tudta. A fejében volt előre a guillotine.
Jön LILI, MINOU
CANNÉ	Lili, Minou!
HIPPO	Ez Roch. Az apja majdnem híres lett.
LILI	Tényleg? Cukorfalat vagy.
ROCH	Én?
MINOU	Mit kérek?
CANNÉ	Bort.
MINOU	Neeem, konyakot. Armagnacot. Erőset. 
HIPPO	Bor van.
SANSON	Na jó. Csak vígan. (feláll) 
CANNÉ	Ne menjen, Mester.
SANSON	Holnap nem lehet akárhogyan.
HIPPO	Igen.
SANSON	A Megvesztegethetetlen.
ROCH	Már el is ítélték?
SANSON	Kilencvenegyben, emlékszem, a halálbüntetés ellen szónokolt. Hogy szabad emberhez méltatlan. Nagyon figyeltem akkoriban... Mikor vitatták, hogy választható-e ítéletvégrehajtó a Nemzetgyűlésbe... meg színész... mindegy...
LILI	Na, ne már a Nemzetgyűlésről beszéljünk.
SANSON búcsút int, kimegy.
LILI	Beszéljünk rólam.
MINOU	Mit beszéljünk rólad, te hülye?
LILI	Minou, olyan vagy. Soha senki nem beszél rólam. Miért nem lehet egy kicsit. Holnapután leszek tizenhét éves.
MINOU	És még?
LILI	Most ti mondjatok valamit. Az a híres mondjon. 
CANNÉ	Én mondok. Fogadjunk, nem vagy olyan hajlékony, hogy a fenekedet rá tudod tenni a fejed tetejére.
LILI	Hát nem.
CANNÉ	Én cirkuszban láttam egy nőt, aki tudta. Ez az álmom, egyszer így.
MINOU	Én ráteszem a fenekemet az ő fejére.
HIPPO	Na menjünk.
LILI	Édeske, nem szállsz be? A szülinapomra csináljuk öten.
ROCH	Köszönöm, nem.
HIPPO	Akkor adj kölcsön. Iszonyú szarban vagyunk.
ROCH	Nem tudok... Nem kaptam meg az előleget se. Még vissza kell mennem.
HIPPO	Roch. Valamennyit. Segítsél már.
ROCH	(pénzt ad HIPPO-nak) De holnap kelleni fog, mikor elmegyek.
HIPPO	Kurva rendes gyerek vagy.
MINOU	Puszi!
CANNÉ, HIPPO, LILI, MINOU kimennek
ROCH	Kedves Louise. Párizs nagyon szép. Rengeteg érdekes emberrel találkoztam, még Sanson mesterrel is. A papa tanította pallosra. Sose mondta a papa. Megnéztem a Notre Dame-ot. A kőszobrokat is lefejezték. Mindenütt tömeg van az utcán. Csodálatos az egész. Bárcsak otthon lennék veled. Csókol, Jean-Pierre.
Jön LAVOISIER. Megáll. Néz. ROCH felnéz. Nézik egymást
LAVOISIER	Jó estét, Monsieur. Szeretnék beszélni magával.
ROCH	Velem?
LAVOISIER	Maga hóhér, ha nem tévedek.
ROCH	Honnan tudja?
LAVOISIER	Nézze, titkosrendőr nem lehet. Akkor pedig marad a hóhér.
ROCH	Elképesztő, kérem. Maga ezzel fellép?
LAVOISIER leül
LAVOISIER	Egy titkosrendőr nem néz így vissza. A Croissant Hotelben pedig hóhérok laknak.
ROCH	Tényleg?
LAVOISIER	Hát nem? Hát ki van jelölve, már bocsánat... hóhérszállónak... Az áthelyezések idejére, nem?
ROCH	Nahát. Minden így meg van szervezve. Én azt hittem, véletlen...
LAVOISIER	Engedje meg, hogy bemutatkozzam. A nevem Antoine Laurent de Lavoisier.
ROCH	Jean-Pierre Roch. Nagyon örvendek.
LAVOISIER	Maga nem tudja, ki vagyok.
ROCH	(gondolkozik) Nekem nem megy ilyen logikusan.
LAVOISIER	Tudós vagyok, kérem. Többé-kevésbé ismert. Fölfedeztem egy-két dolgot. 
ROCH	Ismerek egy embert, aki fizetne magának. Patalin.
LAVOISIER	Én fizetnék magának...
ROCH	Lavoisier! megvan. Magát keresik. Még négy embert Débert mellé.
LAVOISIER bólint
ROCH	Én nem tehetek semmit a törvény ellen, uram. Ne kérje tőlem.
LAVOISIER	Nem kérem. Csak beszélgessen velem egy kicsit. Azután kisétálok az utcára, egyenesen Débert karjaiba, megígérem magának. 
ROCH	És letartóztatják.
LAVOISIER	És halálra ítélnek.
ROCH	De miért?
LAVOISIER	Adóbérlői ügy. Nem érdekes. 
ROCH	Azt mondta, tudós.
LAVOISIER	Sok mindennel foglalkoztam, uram. Gyógyszerészeti társaság. Kormánybizottságok... mezőgazdasági, higiéniai, ágyúöntési, pénzverési, közoktatási... Elnöke voltam a Tudományos Akadémiának. Amíg volt. Satöbbi. Nem számít. Most elővették a királyi adóbérletet.
ROCH	Jó. Én magát nem láttam. A városfalnál vigyázzon, azt mondták, ott nem jut át.
LAVOISIER	Tudom, hogy nem. A városfalat is én építtettem, uram, a csempészek ellen. Marat hogy utálta! Hogy elveszi a várostól a levegőt. Istenem. Azt se tudta, mi az a levegő. 
ROCH	Hogy mi a levegő?...
LAVOISIER	A levegő, uram. Erről szeretnék beszélni magával. A levegőről és a halálról.
ROCH	Én nem tudok semmit.
LAVOISIER	Mindent tud. Dolgozott guillotine-nal. Kiemelte a levágott fejet a kosárból, hogy felmutassa. Mit látott rajta?
ROCH	Vért.
LAVOISIER	Ismeri a legendákat. Hogy Stuart Mária feje beszélt. Nem beszélhetett, hiszen a légcsöve át volt vágva. Hogy valakinek megkísérelték visszavarrni a fejét. Nem lehet. Csak azt mondja meg, mit látott.
ROCH	Semmit.
LAVOISIER	Merev arcot? Mintha maszk volna, a halál pillanatának maszkja? Vagy az arcizmok mechanikus rezdülését?
ROCH	Nem.
LAVOISIER	Melyik nem?
ROCH	Semelyik.
LAVOISIER	Nem könnyű magával.
ROCH	Menjen el.
LAVOISIER	Sokat kísérleteztem életemben. Szeretnék még egyet a halálomban is. Segítsen. Csak annyit kérek, hogy nézze végig a kivégzésemet, közelről és figyelmesen. 
ROCH	Nekem holnap tovább kell utaznom Feurs-be.
LAVOISIER	Várjon még egy napot.
ROCH	Nem lehet.
LAVOISIER	Azt szeretném, hogy maga lássa, amikor feltartják a fejemet. Maga hóhér, látni fogja, hogy van-e különbség. Kérem.
ROCH	Milyen különbség?
LAVOISIER	Az eminens lég, amit oxigénnek neveztem el, égést idéz elő a szervezetben. Hőt képez. Végső soron éltető energiát ad. Hogy ez a lassú égés hol történik, nem tudjuk még. Ha a véráramban... akkor folyamatban van még akkor is, amikor a fej leválik a testről. Valameddig. És akkor a guillotine nem pontosan az élet és a halál közé zuhan. Az agy még működik. Mikor a fejemet föltartják, csak a szememet nézze. Kérem. Pislogok majd. Amennyire tudok. Amíg tudok.
ROCH	Maga bolond.
Csönd.
LAVOISIER	Bárhogy volt, utána sétáljon át a kiadómba. Monnaie 12. Előkészítettem egy kis tanulmányt. Csak a befejezés hiányzik. Annyit mond, Lavoisier pislogott. Vagy nem pislogott. És aztán szabad. (pénzt vesz elő) Ezer livre. (ROCH elé csúsztatja az asztalon) Most sietek. Hogy minél előbb indulhasson Feurs-be, Monsieur.
LAVOISIER kimegy. ROCH ül. Felveszi a pénzt, a ruhájába dugja. MME SÉNAC jön
MME SÉNAC	Monsieur Roch. Maga sem tud aludni?
ROCH	Madame... Segít megírni egy levelet a feleségemnek?
MME SÉNAC	Hát persze. (leül, papír, toll, tinta) Mondja csak.
ROCH	Kedves Louise. Itt vagyok Párizsban. Ez az első levelem. Alig várom, hogy válaszolj rá. Tudom, hogy csak sokára kapom meg, majd Feurs-ben. De már most azon gondolkozom, hogy mit fogok válaszolni a válaszodra.

Második rész
1.
Croissant szálló, ROCH szobája. Másnap reggel. Az ágyban ROCH és MME SÉNAC
MME SÉNAC	Most majd hiányozni fogsz.
ROCH	Te is.
MME SÉNAC	Elmúlik.
ROCH	Nem. 
MME SÉNAC	Még simogasd a hátam egy kicsit.
ROCH felemelkedik, simogatja MME SÉNAC meztelen hátát
ROCH	Csak egyre többen hiányoznak szerintem. 
MME SÉNAC	Nem. Elmúlik.
ROCH	És akkor eszedbe se fogok jutni?
MME SÉNAC	Nem.
ROCH feláll, öltözik
MME SÉNAC	Azon tűnődtem, hogy Lavoisier mire gondol majd.
ROCH	Semmire! Ez értelmetlen. Ez az egész.
MME SÉNAC	Elfogadtad a pénzét. (szünet) Ha pislogni tud, talán gondolkozni is tud. Arra gondol: muszáj pislognom! Vagy rád gondol: pislogok, de itt van-e Roch? Vagy arra gondol: meghaltam! gondolkodom... de nem vagyok...
ROCH	Semmire.
MME SÉNAC	Nem biztos.
ROCH	Voltak kínzások. Már nincsenek, már humánum van, hogy fájdalom nélkül vége legyen, egy pillanat alatt. De voltak. Valakinek mondjuk felvágták a hasát, és kiszaggatták a beleit. És látta, hogy a beleit a tűzre dobják. Az még gondolt. 
MME SÉNAC	Csináltál ilyet?
ROCH	Igen.
MME SÉNAC	Velem is csinálnál?
ROCH	Hogy képzeled!
MME SÉNAC	Nekünk az is szeretkezés volna.
ROCH	Mindenki megőrült.
MME SÉNAC	De ha tényleg engem kellene kivégezned? Akivel együtt aludtál?
ROCH	Áthívnám Dallenbourgot Metzből.
MME SÉNAC	És mit mondanál, hogy miért?
ROCH	Azt mondanám, hogy beteg vagyok.
Csönd
ROCH	A kofferomban ami ruha van... neked adom. Már van pénzem.
MME SÉNAC	Köszönöm.
ROCH	Most megyek. Meggyónlak.
MME SÉNAC	Én is meggyónlak téged.
ROCH megy a templomba
2.
Gyóntatófülke. A GYÓNTATÓ-n fekete köpeny. ROCH letérdel
ROCH	Gyónom a Mindenható Istennek, a Boldogságos Szűz Máriának és neked, lelkiatyám, hogy házasságtörést követtem el. Teljes szívemből bánom bűnömet. Erősen fogadom, hogy többé nem vétkezem. Kérek üdvös elégtételt és feloldozást.
GYÓNTATÓ	Van még valami, ami bántja a lelkiismeretedet?
ROCH	Más bűnömre nem emlékszem.
GYÓNTATÓ	Elégtételül mondj el egy rózsafüzér tizedet és tíz Miatyánkot. Kerüld a bűnre vezető utakat. Feloldozlak téged az Atya, Fiú és Szentlélek nevében. 
ROCH	Ámen.
Felállnak
ROCH	Atyám... Szeretnék még kérdezni valamit. A test gondolkozik, vagy a lélek?
GYÓNTATÓ	A tudat, fiam, a léleké. A test visszatér a földbe gondolattalan. A lélek fogja föl a testet... És Istent, és hozzá törekszik.
ROCH	De a lélek a testben lakik.
GYÓNTATÓ	A testben, amíg az él, igen. Vannak tudósok, akik benső hollétét kutatták. Cartesius egyenesen a tobozmirigybe helyezte.
ROCH	Az hol van?
GYÓNTATÓ	A közti agyban. De én azt mondanám...
ROCH	Az agyban!
GYÓNTATÓ	Én azt mondanám, hogy a testtel van inkább, mint a testben. Minthogy nem anyagból való, kiterjedése sincs. Egységben vannak, csak a halálban válnak külön.
ROCH	És... ne haragudjon, hogy faggatom, atyám... Akkor hal meg a test, amikor a lélek kiszállt belőle... Vagy akkor száll ki a lélek, amikor meghalt a test?
GYÓNTATÓ visszaül
GYÓNTATÓ	Én azt hinném... hogy ez egyszerre van. 
ROCH	De lélek nélkül... lehet szándék vagy gondolat?
GYÓNTATÓ	Nem lehet.
ROCH	Amíg szándék és gondolat van... a lélek nem ment ki testből.
GYÓNTATÓ	Pontosan. 
ROCH	Akkor a végtagokban nem lehet. Mert levágjuk, és marad szándék és gondolat. Vagy a belekben. Kiszakítjuk, és az áldozat beszél. Akar. Csak meghalni akar, de akar. 
GYÓNTATÓ	Vagy csókot akar a gyóntatóatyától, mint felnégyelés közben Damiens... Biztos vagy benne, hogy megvallottad minden bűnödet? 
ROCH	Megvallottam, atyám. (szünet) Köszönöm.
ROCH megy a Tuileriákba
3.
Párizsi utca. Tolongás. Háttérben megdőlt szekéren áll öt halálraítélt, megkötözött kézzel
JÁRÓKELŐ 3	Mi van itt?
JÁRÓKELŐ 4	Tengelytörés. Áll a menet.
ROCH	Szabad lesz, kérem...
JÁRÓKELŐ 4	Húzódni fog a Robespierre. Alig van eszméleténél különben is. A letartóztatáskor állon lőtték.
EGY HANG	A guillotine-ra!
MÁSIK HANG	Csak állnak, mint a birkák.
HARMADIK HANG	Csináljatok valamit!
SZÍNÉSZ	(fellép a szekérre) Csendet, csendet! Színművész vagyok. Amíg megjön az új szekér, engedelmükkel rögtönzünk egy kis előadást. (a halálraítéltekhez fordul) Hölgyeim, uraim...
ROCH	Ez a halálraítéltekkel akar előadást?
JÁRÓKELŐK	Bravó, bravó!
LÁNY	(ROCH-ba csimpaszkodik) Michel!
ROCH	Pardon...
LÁNY	Michel, te nagyon rossz vagy, tudod!
ROCH	Hé!... Én nem vagyok Michel...
LÁNY	Felém se nézel! Nagyon rossz vagy!
ROCH	Engedjen már el!
LÁNY	Te nem szeretsz, de én szeretlek!
A szekéren a SZÍNÉSZ vezényel, a halálraítéltek táncolnak, énekelnek
ROCH	(megrázza) Nem vagyok Michel! Fogd már föl!
LÁNY	(felnéz rá) Istenem... Jaj, azt hittem...
ROCH	(ellöki) Ebben a rohadt városban mindenki elmebeteg!
LÁNY eltűnik az emberek között
JÁRÓKELŐ 3	(megragadja ROCH haját, kést szegez a torkának) Mi van, paraszt? Kérjél bocsánatot.
ROCH	Mi?
JÁRÓKELŐ 3	Kérjél a várostól bocsánatot.
ROCH	Bocsánat...
JÁRÓKELŐ 3	(térdre kényszeríti ROCH-t) Csókold meg háromszor a földet.
ROCH megcsókolja a földet
JÁRÓKELŐ 3	Jól van, paraszt, Párizs megbocsát. Menj utadra. Egy jótanács búcsúzóul. Ha maradt még pénzed, a Michel-trükknél legközelebb... rögtön üss gyomorra. Még ha hölgyet nem is szép megütni.
ROCH	(a ruhájába nyúl, kétségbeesetten keresi a pénzét) A kurva anyját! Hol ez a kurva?! 
ROCH rohan, keres, nem látja a LÁNY-t. Megáll. A halálraítéltek a szekéren táncolnak, énekelnek. A tömeg el van ragadtatva. ROCH megy tovább a Tuileriákba
4.
Guinchard irodája. Az üres íróasztalnál HELYETTES. ROCH sorbaáll
IRODISTA 1	Beaumarchais levele, hogy ha Robespierre tényleg megbukott, akkor ő Hamburgból hazajönne. Valamint a családját engedjék ki a börtönből.
HELYETTES	Ki az a Beaumarchais?
IRODISTA 1	Nem tudom. - (ordít) Ki az a Beaumarchais?
IRODISTA 2	Ő játszotta Figarót!
IRODISTA 3	Préville játszotta!
IRODISTA 4	Dazincourt játszotta!
IRODISTA 1	Akkor nem tudom.
HELYETTES	Jöjjön haza. Ahogy feltűnik, tartóztassák le.
IRODISTA 1 kimegy
ROCH	Jó napot kívánok...
IRODISTA 2	Egy kis ajándékkal szeretnénk kedveskedni... (letesz az asztalra egy csomagot)
IRODISTA 3	Boldog születésnapot!
IRODISTA 4	Jó egészséget kívánunk, és töretlen hogyhívjákot...
IRODISTA 2	Hosszú életet meg minden.
HELYETTES	Igazán nem kellett volna... Na... Egész meghatódtam... Na mi ez? (bontogatja) Egy penge!
IRODISTA 3	Guillotine-penge. 
IRODISTA 4	Nem akármilyen.
IRODISTA 2	Ezzel fejezték le a királyt.
HELYETTES	A királyt!
IRODISTA 3	Capet negyedik nyakcsigolyáján bátorkodott áthatolni.
IRODISTA 4	Sajnos a vér már nincs rajta...
HELYETTES	Csodálatos... Hát ilyet... Nagyon szépen köszönöm... De honnan létezik?...
IRODISTA 2	Az a mi titkunk.
IRODISTA 4	Lefoglaltuk Sansontól.
IRODISTA 3	Kuss.
HELYETTES	Még egyszer köszönöm. Otthon kiteszem a falra.
IRODISTÁK kimennek.
ROCH	Elnézést... tizenegy órára voltam visszahívva... Guinchard polgártársat keresem.
HELYETTES	Mit tud Guinchard-ról?
ROCH	Nála voltam tegnap...
HELYETTES	Mit mondott magának?
ROCH	Hogy jöjjek vissza ma. Kérem, én...
HELYETTES	Miről beszélgettek?
ROCH	Semmiről, épp ez az...
HELYETTES	Mióta ismeri Guinchard-t?
ROCH	Én egyáltalán nem ismerem...
HELYETTES	Ki maga?
ROCH	Na. A nevem Jean-Pierre Roch. Ítéletvégrehajtó vagyok Longwyben. Namost megkaptam az áthelyezésemet...
HELYETTES	Mutassa.
ROCH	Nem magát a papírt. Az értesítést. 
HELYETTES	Mutassa.
ROCH	Odaadtam kérem Guinchard-nak. Most kérném az áthelyezést.
HELYETTES	Guinchard iratai vizsgálat alatt állnak.
ROCH	Meg az előleget... Hogy eljussak Feurs-be. A pénzemet ellopták.
HELYETTES	Mutassa az útlevelét.
ROCH	(keresgél a ruhájában, falfehér) Azt is ellopták.
HELYETTES nézi. Csönd
HELYETTES	Tett feljelentést?
ROCH	Csak most történt. Egyenesen idejöttem.
HELYETTES	Maga szerint mit kéne csinálnom?
ROCH	Kérem szépen. Ha megkapom a papírt és az előleget, meg új útlevelet, elmegyek Feurs-be. Tessék megnézni, Roch névre. Kell lenni áthelyezésnek.
HELYETTES	Azt én állítom ki az értesítés és az útlevél alapján. Nézze. Tegyen feljelentést. Aztán írjon haza, hogy a születési anyakönyv alapján a helyi hatóság küldjön igazolást arról, hogy maga maga. Személyesen kellene, de mivel nincs útlevele, nem tud hazamenni. Így viszont nem fogadhatjuk el az igazolást. De ha időközben előkerül a Guinchard-féle értesítés, amit egyeztetünk az áthelyezési okiratokkal, nem reménytelen. Különösen, ha szerez egy papírt Feurs-ből, hogy magát ott várják. Aztán ki tudja, még az útlevele is előkerülhet. De azért ezzel nem bíztatom. Hát... sok szerencsét.
ROCH áll. Csönd
ROCH	Nincs pénzem.
HELYETTES	Folyamodhatna a törvényben előírt segélyért, de az csak az állástalan ítéletvégrehajtókat illeti, és magának ugye állása van Feurs-ben. Vagy különleges segélyért, ha tudná a személyazonosságát igazolni. Azért próbálja meg. Csatolja a rendőrségi jegyzőkönyv másolatát. Azt ugyan nem adhatják ki, csak a mi írásbeli kérésünkre. Én viszont nem írhatom meg a kérést, amíg nem tudom, milyen ügyiratszámra hivatkozzak. De amint az ügyiratszám megvan, máris kiállítom. Ebben biztos lehet. Na. Fel a fejjel.
ROCH áll
ROCH	Köszönöm szépen. Isten éltesse.
ROCH megy a parkba
5.
Park. A pad. ROCH leül, vár. Távolról iszonyatos ordítás. ROCH vár. Jön MME CHARPENNET
MME CHARPENNET	Hát nem ment el.
ROCH	Madame... Hallotta az üvöltést?
MME CHARPENNET	(leül) Robespierre. A hóhér letépte az álláról a kötést.
ROCH	Igen. Kötés nem lehet. A hajat is le kell vágni, nemhogy egy kötés.
MME CHARPENNET	Eladta a ruhákat? 
ROCH	Nem. Igen.
MME CHARPENNET	Mondjon valami szépet.
ROCH	Szépet.
MME CHARPENNET	Hát azért jött el, nem? Hogy mondjon valami szépet legalább. 
ROCH	Még soha életemben nem voltam ekkora bajban.
MME CHARPENNET	Ó, Istenem. Maga aztán gyönyörűen udvarol.
ROCH	Én?
MME CHARPENNET	Először azt dicséri rajtam, amit mindenki dicsér, a számat... Aztán agyonvágja még ezt a nyamvadt bókját is azzal, hogy elnézést kér, és közli, hogy nős... És most panaszkodik. Férfi.
ROCH	Annyi pénzem sincs, hogy hazaküldjek egy levelet, hogy öngyilkos lettem.
MME CHARPENNET	Van egy ötletem. Éljünk álomvilágban.
ROCH	Tessék?
MME CHARPENNET	Éljünk álomvilágban. 
Ülnek. Csönd
MME CHARPENNET	Az a lényege szerintem... hogy semmi rossz nem történik az emberrel. És csak azt mondják neki, amit hallani akar. (szünet) Ez már nekem az. Csak ülünk csöndben. Hallgatjuk a fákat. (szünet) Kár, hogy nem szeretem magát. De ha még sokáig ülünk így, lehet, hogy megszeretem. (szünet) Még nem, majd szólok.
ROCH	Kedves Louise. Mindenem elveszett. Nem tudok hazamenni. Feurs-be se tudok menni. A rendőrségen kiröhögtek. Kérem a jó Istentől, hogy viselje gondotokat. Ma délután hat órát ültem egy padon. Azon gondolkoztam, hogy milyen volna az álomvilág, amiben élni szeretnék. Az álomvilágban csak mentem az utcán, kard volt a kezemben, és mindenkit megöltem.
MME CHARPENNET	Hozzám költözhetsz. Ha a hóhérság befulladt... Találsz más munkát. Lehetsz például hentes.
ROCH	Hentes! Madame...
MME CHARPENNET	Hát nem mindegy?...
ROCH	Egyáltalán nem mindegy.
MME CHARPENNET	Akkor bérgyilkos. Még jobb.
ROCH	Bérgyilkos! Miket talál ki, Madame...
MME CHARPENNET	A nevem Stephanie.
ROCH	Stephanie... Hogyhogy bérgyilkos?
MME CHARPENNET	Tudsz ölni. 
ROCH	Én nem tudok ölni... 
MME CHARPENNET	Hogyne tudnál. Nem ugyanaz? Csak nincs közönség. 
ROCH	Nem a közönség. A törvény. Miről beszélünk egyáltalán. Nekem feleségem van...
MME CHARPENNET	Neked már neved sincsen, mon ami. 
ROCH felugrik. Megy a szállodába
6.
Croissant szálló étterme. CANNÉ és HIPPO az asztalnál
CANNÉ	Roch! Mikor indulsz?
ROCH	Semmikor.
HIPPO	Betöltötték.
ROCH	Kiraboltak. Hippo... Add meg a pénzem.
HIPPO	Nincs. Ne haragudj. Ha csak a te pénzed volna. De mindenkié. Nekem végem.
CANNÉ	Nekem is.
ROCH leroskad
CANNÉ	Figyelj, ha ez vigasztal... Holnap a Szajnába fojtjuk magunkat.
HIPPO	Holnap hajnalban... Első dolgunk lesz.
ROCH	Mégse ölitek meg Sansont?
CANNÉ	Sansont csak hadd furdalja a lelkiismeret.
HIPPO	Ma még kialusszuk magunkat... De előtte iszunk, hitelbe... Szegény Madame Sénac is... És közben átgondoljuk az életünket. Ugye, Canné?
CANNÉ	Át.
HIPPO	Félelmetes, mi életem volt nekem is. Most a nőket mondjam, vagy a többit?
CANNÉ	A többit.
HIPPO	Például láttam bálnát. Az egy hal, akkora, mint ez a terem. Kisodródott a partra, meg volt dögölve. Kisgyerek voltam. Nézem, mondom, mi ez. Mondják, bálna.
CANNÉ	Most a nőket.
HIPPO	Ti nem láttatok bálnát.
ROCH	Én nem.
CANNÉ a fejét rázza.
HIPPO	Nem lesz jó ez a Szajna mégse. Abban is vannak halak. Jó, nem tudunk úszni, addig rendben van... Meg még követ kötünk a lábunkra... De a halakra nem gondoltunk.
CANNÉ	Nem mindegy?
HIPPO	Hogy lenne mindegy, te barom. Süllyedek, és jön egy nagy hal. Én ha meghalok, akkor arra akarok gondolni, hogy most meghalok. Nem arra, hogy... a frász kitör egy haltól.
CANNÉ	Észre se fogod venni.
HIPPO	De észre fogom venni. Most, hogy eszembe jutott, direkt erre fogok koncentrálni, ismerem magamat. És akkor már el van cseszve az egész... Az ünnepélyessége... Mert még ha nem jön hal, én már akkor is azt fogom nézni, hogy jön-e... És nehogy már a halakkal foglalkozzak olyankor!
CANNÉ	Becsukod a szemed.
HIPPO	De nem merem becsukni, ha egyszer félek a haltól! Ennyit nem lehet megérteni? Én komolyan veszem azt a kurva egyetlen halálomat! Bocsánat!
HIPPO kirohan.
CANNÉ	Majd megnyugszik. Az persze nem érdekli, hogy nekem is elveszi a kedvemet az egésztől. Mióta itt lakunk, mindig ez van. Nem tudom, milyen hóhér lehetett ez.
ROCH	Én jó hóhér voltam.
CANNÉ	Én is. De egy ilyen ideges ember...
ROCH	Nem tudom.
CANNÉ	Az kiállás kérdése is. Az egy előadás. 
ROCH	Igen.
CANNÉ	Te hány ember előtt dolgoztál... a legtöbb?
ROCH	Hát nem tudom... Nálunk a színház előtti téren... Aki fér... Volt nyolcvanötben egy csecsemőgyilkos anyám, kerék, satöbbi... Hát arra jöttek. Meg most a forradalom... Tán ezer.
CANNÉ	Ezer, az jó. Az nagyon jó. 
ROCH	Jó. Hát nem mindegy...
CANNÉ	Abszolút nem mindegy. Ezt mondom, hogy nem tudom elképzelni. Ott van ezer ember. Mit csinálsz. Nyugalmat árasztasz először is. Most a Hippo?... Egy futóbolond?
ROCH	Lehet, hogy csak segéd volt végig.
CANNÉ	Lehet. Hát én nem is engedném oda. Ez tipikusan, akinek nem sikerül. Nem azért, mert nem tudja. Hanem mert a közönséggel ami van...
ROCH	Igen.
CANNÉ	Bizonyos kapcsolat. Van egy nyugalom, egy távolságtartás. Van egy viszony az elítélthez, egy professzionális viszony, de ugyanakkor egy emberi viszony.
ROCH	Pontosan.
CANNÉ	Hiába a szakértelem, ha ez nincs meg. Ha nem fogadnak el, azt érzed. Az feljön. És akkor a fene ette az egészet. És nem a szerszám a hibás. Peyrussanról hallottál, Bordeaux-ban...
ROCH	Most júniusban...
CANNÉ	Mind a négy elítéltre többször rá kellett ejtenie a pengét. Húscafatok, vérfürdő. Katonai bizottság nagyon helyesen beidézte... Na az is egy vérlázító különben... Azzal kezdik, hogy az ancien régime-ben ezt lehetett csinálni. Ott se lehetett!
ROCH	Nem lehetett, széttéptek volna...
CANNÉ	Hogy akkor vadállatnak kellett lenni... Ez nem úgy van. 
ROCH	Fogalmuk nincs...
CANNÉ	Fogalmuk nincs. Aki eljött, nézte a kínzást, rendben van. De az első hibánál üvöltöttek. Mert abban a pillanatban az nem hivatalos. Hanem a te magánügyed ottan. És akkor a közönség megőrül, és mindjárt az elítélttel van, és teljesen jogos.
ROCH	Igen.
MME SÉNAC jön
MME SÉNAC	Roch... még itt...
CANNÉ	(feláll) Na jól van. 
ROCH	Reggel tényleg?...
CANNÉ	Igen. Napokon belül jön a vihar, érzem a karomban. Szerezz valahonnan ruhát, mert baromi hideg lesz. - Madame.
CANNÉ kimegy
MME SÉNAC	Még ma éjszakára is kiveszed a szobát?
ROCH	Nem. Csak a ruhákat szeretném visszakérni. Minden szarul alakult. El kell adnom mégis. Ne haragudj.
MME SÉNAC	Én nem haragszom, drága, de tetves volt, kidobtam.
ROCH	Tetves volt.
MME SÉNAC	Néhány nagyon finom, jelmezbálba illő darab... Ezek a vidéki dámák, ezeket irigylem, ezek fölött nem múlik az idő. Korok, divatok jönnek-mennek... Észre se veszik. Sajnálom pedig, mert parádéztam volna egy kicsit az utcán... Élveztem volna, ahogy a hölgyek kikacagnak... Ez álruha lett volna, Roch... És tudod mit? Eljött a történelemnek az a pillanata, amikor a falusi ruhatárom mégiscsak aktuális... Amikor még a konvent tagjai is álruhában járnak, amikor az álruha a párizsi divat... Vagy már feloszlatták őket szegényeket? Vagy mi most a politikai helyzet, te kint jártál az utcán, drága.
ROCH	Attól még el lehetett volna adni, hogy tetves.
MME SÉNAC	Attól még el, de nem tudtam, hogy el akarod adni az ajándékomat. Egy lépéssel előttem jársz mindig, Jean-Pierre. Ezt már az éjjel kezdted, lassíts.
ROCH	Nem volt jó?
MME SÉNAC	Jó volt. Szép a faszod. Olyan vagy, mint az állat. De én se kurva nem vagyok, se feleség. Rám figyelni kell.
ROCH	Ilyenekről nem szabad beszélni.
MME SÉNAC	Nem szabad. Beszéljünk Istenről.
ROCH	Isten engem ki akar nyuvasztani.
MME SÉNAC	Tényleg? Ez izgalmas.
ROCH	(feláll) Hát... Minden jót.
MME SÉNAC	Ilyenkor már nem indul postakocsi. (szünet) Ma még maradhatsz. Nem adtam ki a szobádat.
MME SÉNAC feláll, ROCH mellé lép. A szobába vezeti
7.
ROCH szobája. MME SÉNAC hanyatt az ágyra löki, rádől
MME SÉNAC	Isten kontra Roch.
ROCH	Nem tudom, miért. Én nem csináltam semmit.
MME SÉNAC	Isten a gonoszokat megbünteti... A semmittevőket pedig figyelmezteti, és próbára teszi a jókat. A gőgösöket megalázza, valamint az alázatosakat is megalázza, hogy örüljenek, hogy nem hiába alázatosak. És a gazdag nem tudja, hogy szenved, de majd megtudja százszorosan utólag, és a szegény tudja, hogy szenved, és sose fogja elfelejteni.
ROCH	Nyomod a...
MME SÉNAC	Érzem. Harapj a vállamba. Még... 
ROCH	Nem szabad...
MME SÉNAC	Nem... Isten mindent lát. Mennyi szerelmeskedést kukkolt már végig... Mennyi boldogsággal sértjük őt, és mennyi boldogtalansággal vigasztaljuk.
ROCH	Ez káromlás. Nekem ettől lehervad.
MME SÉNAC	Akkor nem beszélek... Csak nyöszörgök.
ROCH	Az jó, ha nyöszörögsz... Azt szeretem. A feleségem visít.
MME SÉNAC	A feleséged... Nekem ettől kiszárad.
ROCH	Cirógass a hajaddal.
MME SÉNAC	Fogd meg a mellem.
ROCH	Nyalogass.
MME SÉNAC	Nyalogass...
Megfordulnak, ROCH van fölül. Reggel
MME SÉNAC	Ez mindjárt más volt.
ROCH	De akkor se fogok eszedbe jutni?
MME SÉNAC	Nem. Miért jutnál eszembe?
ROCH	Az nekem rossz érzés, hogy ha eszembe jutsz... És tudom, hogy neked nem jutok eszedbe. Akkor nem is tudom, hogy voltam-e.
MME SÉNAC	Hát te se gondolj rám.
ROCH	De akkor minek találkoztunk?
MME SÉNAC	Te azért csinálsz valamit, hogy emléked legyen? (szünet) Ha itt akarsz maradni, maradhatsz. Sok férjes asszonyt ismerek. Nem mind fiatal, de... Nagyon szépen megélnél.
ROCH	Mi?
MME SÉNAC	Gondolkozz rajta.
ROCH	Hogy pénzért... férjes asszonyokkal?
MME SÉNAC	Jó vagy. 
ROCH	Jó vagyok! Úristen!
MME SÉNAC	Inkább éhen döglesz?
ROCH	Ha számítanék neked, nem mondanál ilyet.
MME SÉNAC	Van szerencsétlen, aki gyereket is akar. Szép is vagy. A férje diadalittasan fölnevelné. Extra pénz.
ROCH	Úristen. (szünet, felkel) Soha... soha többé nem akarlak látni.
ROCH megy a templomba
8.
ROCH	Gyónom a Mindenható Istennek, hogy házasságtörést követtem el. Teljes szívemből bánom bűnömet. Erősen fogadom, hogy többé nem vétkezem.
GYÓNTATÓ	Felismerem a hangodat, fiam. Erősítsd meg a lelkedet. Elégtételül mondj el két rózsafüzér tizedet, tíz Üdvözlégyet és tíz Miatyánkot. Kerüld a bűnre vezető utakat. Feloldozlak téged az Atya, Fiú és Szentlélek nevében. 
ROCH	Ámen.
GYÓNTATÓ	Biztos vagy benne, hogy megvallottad minden bűnödet?...
ROCH	Megvallottam, atyám.
ROCH megy a place de la Revolutionra
9.
Tér. Bámészkodók. BLANCHARD légballonja, a földhöz rögzítve, kiállítva. A kosáron evezők, kormánylapát
KIKIÁLTÓ	Rendkívüli attrakció! A nagyközönség csak ma és holnap! Exkluzíve! Megtekintheti a páratlan Monsieur Blanchard! Fenomenális légballonját! Mely pontos mása annak, amely! Az Úr 1785-ik esztendejében! Azaz a forradalmi kalendárium szerint mínusz hétben! Monsieur Blanchard-ral és Monsieur Jeffries-vel! A fedélzetén! Átröpülte első ízben! A Csatornát Douvres-ből Boulogne-ba! És a Guines erdőségben! Heroikusan egy fán landoltak! Tessék, tessék! Csak közelebb! Soha nem volt spektákulum! Egyedülálló lehetőség! Vissza nem térő alkalom! Ne szalassza el, fáradjon közelebb!
PÉNZTÁROS 2	Tizenöt sou, be lehet szállni, kérem. Monsieur Blanchard személyesen mutatja be... Meg lehet fogni mindent, igen.
ASSZONYSÁG	És föl is repül?
PÉNZTÁROS 2	Nem, kérem, le van rögzítve. Monsieur Blanchard egyedül száll fel, holnap délben.
ASSZONYSÁG	Étienne!
URASÁG	De minek? Innen látszik.
ASSZONYSÁG	Étienne, ne legyél undok, ha megkérhetlek.
URASÁG	Nem én vagyok undok, fiam, te vagy izgága.
Néhányan fizetnek, beszállnak. ROCH áhítattal nézegeti a ballon kosarát, a ballont fent a levegőben
ASSZONYSÁG	Étienne. Ne rendezz jelenetet. Fizess be. Különben elválok.
URASÁG	Rendben.
ASSZONYSÁG	Rendben! Fölneveltem öt gyerekedet, és el akarsz válni nyomorult tizenöt sou-ért!
URASÁG	Te akarsz elválni.
ASSZONYSÁG	Mindig átmész ellentámadásba.
URASÁG	Most már úgyse férsz be.
ASSZONYSÁG	Ezt még nagyon megbánod.
BLANCHARD	(a kosárból) Hölgyeim és uraim. Ha méltóztatnak felpillantani... A ballont világítógáz, vagy optimálisan a levegőnél tizenkétszerte könnyebb hidrogén tölti fel. A Charles-féle ballon burka selyemtafota, gumival van bevonva, térfogata 1200 köbméter. Rajta háló, kérem szépen, kenderkötélből. Tetején a szelep, melyen át gáz bocsátható ki, hogy a felhajtóerőt csökkentsük... Ezzel a fehér zsinórral nyitható. Alján az appendixnek nevezett töltőnyílás... A piros zsinórhoz hozzányúlni tilos. Meghúzásával leszálláskor a ballont feltépjük...
ROCH	(bekiabál) Milyen magasra megy?
BLANCHARD	Ismereteink szerint nincs fizikai határa. Utazómagasságunk háromszáz és ezer méter között mozog...
ROCH	Ezer!...
BLANCHARD	Kérem szépen, a kosár berendezése. Palackok a töltőcsővel, homokzsákok, a kormányzáshoz lapát...
ROCH	Kedves Louise. Igazi légballont láttam. Nagyobb, mint egy bálna. A bálna egy óriási hal. Bárcsak hazavinne hozzád. De Monsieur Blanchard egyedül száll fel. Párizs megölt engem. Emlékezz rám szeretettel. Ezerszer csókol szerető férjed, Jean-Pierre.
ROCH továbbmegy
10.
Place de la Revolution, a guillotine-nal. Nézelődők. Néhányan a földre kuporodva kockáznak. A vérpadon SANSON és segédei. A vérpadnak háttal sorakoznak a kivégzendők megkötözött kézzel. Köztük LAVOISIER
TISZT	A Forradalmi Törvényszék huszonhét adóbérlőt talált bűnösnek az alapok hűtlen kezelésében, a kincstári befizetések indokolatlan elmulasztásában, a dohány víztartalmának növelése által képzett törvénytelen haszonszerzésben, és abban, hogy mindeme hasznokkal a haza ellenségeit támogatta. Az adóbérlőket ezért a Forradalmi Törvényszék halálra és teljes vagyonelkobzásra ítélte.
ROCH	Pszt!
LAVOISIER	Hát itt van. Köszönöm. Nagyon figyeljen. Ne is pislogjon. Haha.
ROCH	Kérem, katasztrófa. Ellopták tőlem a pénzt, amit adott. Nem tudna esetleg...
LAVOISIER	Pillanatnyilag nincs nálam, sajnálom. Az a hölgy a feleségem, mondja neki, hogy én...
ZSANDÁR 1	(elrántja ROCH-t) Nem folytat itt magánbeszélgetést.
ROCH	Bocsánat.
ROCH megy a távolabb álló MME LAVOISIER-hez
ROCH	Madame... A nevem Jean-Pierre Roch. 
MME LAVOISIER	Nem ismerem magát.
ROCH	Szakértőként vagyok jelen. A tisztelt férje kért fel. 
MME LAVOISIER	Hagyjon most, kérem...
ROCH	Az utolsó kísérletéhez...
MME LAVOISIER	Uram, ez nem az a perc...
ROCH	Ő küldött, hogy kérjem el magától... a tiszteletdíjamat.
MME LAVOISIER	Azonnal takarodjon!
ROCH	Nem, nem, ez életbevágó...
MME LAVOISIER	(LAVOISIER felé) Antoine!...
LAVOISIER bólogat
MME LAVOISIER	Maguk tudósok... Maguk nem erre a világra valók. (pénzt ad)
ROCH	Köszönöm szépen. És előre is részvétem, asszonyom.
ROCH visszarohan a léghajóhoz
11.
Tér. KIKIÁLTÓ harsog. BLANCHARD egyedül a kosárban
ROCH	Monsieur Blanchard! 
BLANCHARD	Igen?
ROCH	Harminc livre. Hogy holnap fölszállhassak magával.
BLANCHARD	Az nem így megy, kérem.
ROCH	Negyven.
BLANCHARD	Az nekem rendkívüli felelősség. 
ROCH	Vigyen el Longwybe.
BLANCHARD	Én nem vagyok fuvarozó, kérem.
ROCH	Ötven livre. Ez az összes pénzem.
BLANCHARD	Habár nem is rossz ötlet, tudja. Nagyobb ballon... nagyobb kosár... légi személyszállítás. Próbaút, meglátjuk. Nem bánom. Száz livre.
ROCH	Ötven van...
BLANCHARD	Ez luxusjárat, hova gondol. Száz.
ROCH áll
ROCH	Visszajövök.
ROCH visszarohan a place de la Revolutionra
12.
Place de la Revolution. Folynak a kivégzések. A tömeg ujjong, fújol. ROCH odalép a kockázókhoz: ZSANDÁR 2 és még egy zsandár, MÉDET
ROCH	Jó napot.
ZSANDÁROK némán játszanak. Az egyik int a fejével, ROCH melléjük kuporodik. Játszik. Veszít
ROCH	A francba. (odaadja a pénzét, feláll, a guillotine felé pillant) Fogadást ajánlok. Dupla vagy semmi.
MÉDET	Mondjad.
ROCH	(a guillotine felé mutat) Látják azt az embert?
LAVOISIER fellép a vérpadra. A palánkra fektetik, nyakát behelyezik az ablakba
ROCH	Amikor fölemelik a fejét. Pislogni fog.
MÉDET	Pislogni. Meg vagy te veszve. 
ROCH	Dupla vagy semmi.
MÉDET	Állom.
LAGRANGE	Lavoisier... Édes Istenem. Egy másodperc alatt levágják a fejét, de száz év nem lesz elég, hogy hasonlót teremjen.
SANSON a karnál. Meghúzza, a penge lezuhan. Egy SEGÉD kiemeli a fejét a kosárból. SANSON a hajánál fogja feltartja. LAVOISIER pislog vagy tizet. A tömeg felmorajlik. MME LAVOISIER zokogva kirohan
ROCH	(keresztet vet) Nyertem...
MÉDET	Nem pislogott.
ZSANDÁR 2	Nem pislogott.
ROCH	Hogyne pislogott volna. Mindenki látta.
MÉDET	Száz livre.
ROCH	Én száz livre!... Mikor nyertem!... 
MÉDET	(pisztolyt fog ROCH-ra) Tudod, ki vagyok, szaros? A nevem Médet. Tegnapelőtt én lőttem át Robespierre állkapcsát. Gondolod, hogy a tiédet nem merem?
ROCH	Pislogott...
MÉDET	Nem pislogott.
ROCH	De már egy vasam sincs...
MÉDET	Nem értem, mit mondasz... (ROCH homlokához emeli a pisztolyt) 
PATALIN	Roch! Mi az ördögbe keveredett? Te jó ég!
ROCH	Patalin!... Micsoda isteni szerencse. Idehallgasson. Feltaláltam valamit. Légi személyszállítás. Légballonokkal.
PATALIN	Rendkívül érdekes.
ROCH	Gyors, nincs útakadály, nincsenek útonállók. Eladom a találmányt. Száz livre.
PATALIN	Valóban egy szenzáció. De nem elég biztonságos. Nyolcvan?
ROCH	Száz. Ez forradalom. Ez száz.
PATALIN	Na jó. (pénzt vesz elő, ROCH kezébe nyomja) Kicsit szűkek rám a ruhái, tudja?
ROCH	A feleségéé meg tetves.
PATALIN	Micsoda!... Bunkó.
PATALIN elmegy. ROCH odaadja a pénzt MÉDET-nek, az elveszi a homlokától a pisztolyt
MÉDET	Ne lássalak meg többet, öcsém.
ROCH megy a kiadóba
13.
Könyvkiadó. Az asztalnál a KIADÓ, papírokba, könyvekbe mélyed
ROCH	Jó napot kívánok. Ez a könyvkiadó?
KIADÓ	Hozott kéziratot?
ROCH	Nem.
KIADÓ	Tudja mit? Ne is hozzon.
ROCH	Honnan?
KIADÓ	(felnéz) Honnan ne hozzon? 
ROCH	Nem tudom.
Csönd
KIADÓ	Maga érti ezt a beszélgetést?
ROCH	Nem.
KIADÓ	Jó helyen jár egyáltalán?
ROCH	Én a könyvkiadót keresem.
KIADÓ	Melyiket?
ROCH	Ezt.
Csönd
KIADÓ	Hát kérem szépen. Ez az.
ROCH	Én Jean-Pierre Roch vagyok, ítéletvégrehajtó. A tanúságtétel miatt jöttem. A megboldogult Monsieur Lavoisier pislogott.
KIADÓ	Pislogott. (ír) Köszönöm.
ROCH	Azért ez felfoghatatlan. Az oxigén miatt. Meg a lélek miatt.
KIADÓ	Bizonyára. A tanulmányban csak az oxigén szerepel. Aláírná, kérem?
ROCH	Nem tudok írni.
KIADÓ	Nem tud. Valaki tanúja még van, aki tud?
ROCH	Két tanúm. Médet zsandár és társa. Velem figyelték. Csak ők azt mondják, nem pislogott.
KIADÓ	Van két tanúja, akik cáfolják. Gratulálok.
ROCH	De ők csaltak, hogy megnyerjék a fogadást.
KIADÓ	Ez így anekdotának jó, Monsieur. De tudománynak?
ROCH	Higgyen nekem. Nem mondanám, ha nem volna igaz. Én ugyanis nem hiszek benne. Őszintén szólva, még most sem hiszem el.
KIADÓ	Nem hiszi el, amit a saját szemével látott.
ROCH	Hát nem nagyon.
KIADÓ	Akkor lehet, hogy a zsandároknak van igazuk.
ROCH	Hát ha így nézzük, lehet.
KIADÓ	Csak azért gondolta, hogy pislogott, mert azt akarta látni. Hogy megnyerjen egy fogadást.
ROCH	Nem tudom.
KIADÓ	Tehát nem pislogott. 
ROCH	De pislogott.
KIADÓ	Egészen pontosan vagy pislogott, vagy nem.
ROCH	Igen.
KIADÓ	Mennyit fizetett magának ezért Lavoisier?
ROCH	Ezer livre-t. De kiraboltak. Meg még ötvenet. De azt csalással elvették.
KIADÓ	Hát jó. Kísérlet eredménytelen. Publikáció kizárva. Szegény Lavoisier.
ROCH	Az az igazság, hogy szeretnék jutalmat.
KIADÓ	Valóban?
ROCH	Én végignéztem. Egy vasam sincs, értse meg. Nem tudok hazamenni. Ha kaphatnék száz livre-t, elszállhatnék légballonnal.
KIADÓ	Légballonnal! Drága uram. Volt szerencsém önnel az imént életem legértelmetlenebb beszélgetését lefolytatni. A semmire a semmiből nem fizethetek semmit, ezt bizonyára belátja. Kellemes repülést. Ajánlom magamat.
Jön Bonaparte, félrelöki ROCH-t, az asztalra dob egy papírköteget
BONAPARTE	Hahó.
KIADÓ	Kérem?
BONAPARTE a köteg felé int a fejével
KIADÓ	Ez mi?
BONAPARTE	Az emlékirataim. Adja ki.
KIADÓ	Hány éves?
BONAPARTE	Huszonöt.
KIADÓ	Na menjen a fenébe.
BONAPARTE	Várjon csak. Lefokozott dandártábornok vagyok. Engem már egyszer száműztek is. Most ültem két napot börtönben. Baromi kalandos életem volt.
KIADÓ	(felpattan, hozzávágja a kéziratot) Tűnjenek innen mind a ketten! 
BONAPARTE	Hülye fasz.
ROCH és BONAPARTE mennek a parkba
14.
A park, a pad. ROCH és BONAPARTE leülnek, BONAPARTE kulacsot húz ki a ruhájából, kínálja ROCH-t. Isznak.
BONAPARTE	Te mit írtál, verseket?
ROCH	Nem. Egy tanulmányhoz kellett...
BONAPARTE	Tudsz kölcsönadni?
ROCH	Semmim nincs. 
BONAPARTE	Megadom. 
ROCH	Nekem is kéne száz livre. Hogy hazamenjek. Csak légballonnal tudok, mert nincs útlevelem. Különben gyalog is mennék. Utálom Párizst, mint a szart.
BONAPARTE	Igyál. Én is... fogalmam nincs, mit csináljak. Teljes csőd.
ROCH	Ja, még... Jean-Pierre Roch.
BONAPARTE	Napoleon Bonaparte.
ROCH	Jó ez a pálinka, ez milyen?
BONAPARTE	Megihatod. Ég tőle a gyomrom.
ROCH	Tényleg?... Figyelj. Nekem volt egy állásajánlatom. Férjes asszonyokat kéne kúrni. 
BONAPARTE	És?
ROCH	Hát én nem. Én erkölcsileg ezt nem. Ha van kedved...
BONAPARTE	A dühtől nem látok. Ilyenkor nem bírom.
ROCH	Vagy ha feltalálsz valamit, el tudom adni.
BONAPARTE	Ugyan... hogy találjak fel.
ROCH	Hát más ötletem nincs. Koldulunk?
BONAPARTE	Nem tudom. Nem így képzeltem. (szünet) Na mindegy. (feláll) Van hol aludnod?
ROCH	(feláll) Megpróbálok egy helyet.
BONAPARTE	Jó. Ha nem megy, jöhetsz hozzám. Alagsor.
ROCH	Köszönöm.
BONAPARTE	Minden jót, Roch.
ROCH	Neked is.
BONAPARTE elmegy. ROCH megy MME CHARPENNET-hez
15.
MME CHARPENNET lakása. MME CHARPENNET az ágyban
ROCH	Stephanie...
MME CHARPENNET	Alszom.
ROCH	Bejöhetek?
MME CHARPENNET	Be.
ROCH leül
ROCH	Szóval itt lakik.
MME CHARPENNET	Itt. De most alszom.
ROCH	Nem zavarom.
MME CHARPENNET	Jó.
ROCH	Én is álmos vagyok.
MME CHARPENNET	Feküdj mellém.
ROCH	Nem férek el.
MME CHARPENNET	De elférsz.
ROCH MME CHARPENNET mellé fekszik
ROCH	Holnap elmennék Párizsból.
MME CHARPENNET	Vártalak a padon.
ROCH	Nem tudtam... Annyi minden volt... Lavoisier pislogott... Médet rám fogta a pisztolyt... Száz livre kéne.
MME CHARPENNET	Tőlem?
ROCH	Nem...
MME CHARPENNET	Tudok adni. Megkaptam a kártérítést.
ROCH	Tud adni?
MME CHARPENNET	Én tegezlek.
ROCH	Jó.
MME CHARPENNET	Ráér reggel?
ROCH	Persze.
MME CHARPENNET	Bújj közelebb. Melegíts.
ROCH	Ugye, hogy lehűl? Ugye mondtam.
MME CHARPENNET	Gondolkoztam rajtad... Szeretted csinálni?
ROCH	Mit?
MME CHARPENNET	A hóhérságot.
ROCH	Változatos. Apám is hóhér volt. Ez a munkám.
MME CHARPENNET	De szereted?
ROCH	Értek hozzá. 
MME CHARPENNET	De emberek meghalnak a kezed alatt.
ROCH	Meg. Nemcsak a kezem alatt halnak meg. Mindenhogy meghalnak.
MME CHARPENNET	Jaj ugyan. Azon gondolkoztam, hogy amit mondtál... a bérgyilkos. A törvény. Nem különbség. Megbízás. Bosszú. Nem magán, hanem az állam. És?
ROCH	Rendnek kell lenni. Nem lehet akármit.
MME CHARPENNET	Semmi különbség. Semmi.
ROCH	De igen. Csak te nem érted, Stephanie.
MME CHARPENNET	Aludjunk.
Csönd
MME CHARPENNET	Ha velem maradtál volna... Éltünk volna a kártérítésből... És kitaláltunk volna valamit neked. 
ROCH	A hentest.
MME CHARPENNET	Nem a hentest. Valamit.
ROCH	Igen.
Csönd. Reggel
MME CHARPENNET	De jó volt, hogy átöleltél.
ROCH felkel
ROCH	Szeretlek.
MME CHARPENNET a párnája alá nyúl, pénzt vesz elő. ROCH-nak adja
MME CHARPENNET	Csak csukd be az ajtót. Én még alszom.
ROCH kimegy. Megy a légballonhoz
16.
A légballonnál. BLANCHARD és PATALIN a kosárban
ROCH	Monsieur Blanchard!
BLANCHARD	Sajnálom, Monsieur...
ROCH	Patalin!
PATALIN	Roch... Magára én meg vagyok sértődve.
BLANCHARD	Indulás.
ROCH	Itt a pénz.
BLANCHARD	Sajnos, már Monsieur Patalin... Az üzlettársam...
ROCH	Én találtam ki az egészet! Megígérte! Száz livre!
PATALIN	Amit én adtam!
ROCH	Ez már másik!
BLANCHARD	Őszintén sajnálom...
ROCH áll. BLANCHARD PATALIN-ra néz, az megvonja a vállát
BLANCHARD	Szálljon be.
ROCH	Köszönöm.
ROCH beugrik, BLANCHARD a zsebébe rakja a pénzt
BLANCHARD	Figyelem, kapaszkodni! Felszállás!
BLANCHARD megoldja a kötelet. A ballon felszáll. A kosár a levegőben. BLANCHARD büszke. PATALIN és ROCH elámult
ROCH	Ez nem lehet igaz. Ez nem lehet igaz. - Ott a piac!... 
PATALIN	Lenyűgöző. Az lesz a járatom neve, hogy Air France.
ROCH	Istenem. Istenem.
PATALIN	Csak most egy kicsikét egyfelől a fülem bedugult, másfelől mindjárt kiböfögöm a gyomromat.
BLANCHARD	A legnagyobb ajándék, ami az embernek megadatott, uraim. Repülünk, mint a madár.
ROCH	Istenem. Monsieur Blanchard... Monsieur Patalin... Én felajánlom szolgálataimat. Pilóta szeretnék lenni. Ezt szeretném a legjobban a világon.
BLANCHARD	Meg lehet tanulni. Képesítést tudok adni magának.
ROCH	Ez életem legboldogabb napja. Végtelenül hálás vagyok.
PATALIN	Mondok egy rendkívül érdekes tényt. A keselyű butább, mint a sas. De hogy a jóistenbe jut eszébe valakinek, hogy ezt megállapítsa? 
BLANCHARD	Jó szelünk is van. Kicsit erős.
ROCH	Vigyázni kell. Jön a vihar.
BLANCHARD	Micsoda vihar.
PATALIN	Mondtam, hogy nem olyan biztonságos. Én mondtam.
Csönd
PATALIN	El bír minket fújni a szél?
BLANCHARD	Az attól függ, mekkora szél.
Csönd
BLANCHARD	Valamelyest én is értek a meteorológiához, ha megbocsát. Abszolút semmiféle vihar nem jön, Monsieur...
ROCH	Roch.
BLANCHARD	Ezt bevezetjük a repülési naplóba. (ír) Vendégként Monsieur Patalin... és Monsieur Roch.
ROCH	Longwyből. Kérem szépen odaírni. 
Jön a vihar. Eltűnnek
17.
Longwy. Behoznak egy koporsót. MME ROCH némán áll fölötte. PHILIPPE, JAROGNE
PHILIPPE	Hősi halált halt, asszonyom.
MME ROCH	Hogy jutott az eszedbe? Jean-Pierre? Hogy jutott ilyen őrület az eszedbe? Jean-Pierre!
JAROGNE	Az embereket nem akkor kell siratni, amikor meghalnak, hanem amikor megszületnek, lásd Montesquieu. Különben is ez volt az álma neki. Elrepülni. Nekem mondta. Igaz, hogy tökrészeg volt.
PHILIPPE	A mennyországba.
JAROGNE	A mennyország szükségképpen dögunalmas, lásd úgyszintén Montesquieu. De hát nem vágyott az izgalmakra ő sohase.
MME ROCH	Jean-Pierre... Olyan hülye vagy.
HIVATALNOK	Asszonyom... óhajt még egy utolsó pillantást vetni...?
MME ROCH	Igen.
GYÁSZHUSZÁROK leemelik a koporsó fedelét. MME ROCH nézi. JAROGNE is nézi. PHILIPPE is nézi
MME ROCH	Ez üres.
HIVATALNOK	Persze, hogy üres, kérem, mikor a holttestét nem találták meg. Csak Blanchard-ét és Patalinét. De a repülési naplóban benne volt...
MME ROCH	Miket beszél!
JAROGNE	Akkor milyen utolsó pillantást akar maga?
HIVATALNOK	Ez a szokás, kérem.
MME ROCH	Hogyhogy nem találták meg?
HIVATALNOK	Kutatták az erdőben. Én csak ennyit tudok. De a másik kettő megvolt. Azoknak a koporsója tele van. 
MME ROCH	Akkor lehet, hogy él!...
HIVATALNOK	Nem lehet, kérem. Tiszteletbeli halott. Ember ilyen magasról még nem zuhant a világtörténelemben. 
MME ROCH	Lehet, hogy valahol... jön hazafelé.
HIVATALNOK	Hivatalosan nem jöhet. 
GYÁSZHUSZÁROK visszateszik a koporsó fedelét
HIVATALNOK	(papírt, ceruzát vesz elő) Itt tessék aláírni.
MME ROCH	Micsodát?
HIVATALNOK	Hogy átvette.
MME ROCH aláírja. HIVATALNOK biccent, GYÁSZHUSZÁROK-kal elmegy. MME ROCH ráül a koporsóra. JAROGNE is ráül. PHILIPPE is. Ülnek
MME ROCH	Jean-Pierre... Olyan hülye vagy.

Vége.